Kadar Faedah, Inflasi Tinggi dan Keselamatan Makanan: Pengajaran di Sebalik Tahun 2022

Share it
Tahun 2022 baru sahaja melabuhkan tirai beberapa minggu yang lepas. Pelbagai peristiwa telah terjadi sepanjang setahun lalu yang memberikan seribu satu pengajaran. Meskipun tahun 2022 menyaksikan momentum pemulihan ekonomi diteruskan secara perlahan-lahan, boleh dikatakan 2022 bukanlah sebuah tahun yang baik kerana ekonomi Malaysia dan global terus diuji dengan pelbagai rintangan sehingga menyebabkan potensi pemulihan ekonomi sebenar tidak dapat dicapai.

Jangkaan awal yang dibuat Tabung Kewangan Antarabangsa (IMF) semasa Julai 2021 meramalkan pertumbuhan ekonomi global setinggi 4.9% untuk tahun 2022. Walaubagaimanapun semasa Oktober 2022, IMF kemudiannya terpaksa menyemak semula angka tersebut dengan menurunkan jangkaan pertumbuhan ekonomi global kepada hanya 3.2% bagi tahun 2022.

Setelah dilanda penularan wabak COVID-19 yang amat dahsyat pada awal 2020, ramai pihak yang menaruh harapan bahawa tahun 2022 akan memacu pemulihan ekonomi untuk kembali normal seperti era pra-pandemik. Namun begitu, tiada siapa sangka bahawa ekonomi global terus berhadapan dengan pelbagai masalah besar seperti rantaian bekalan global yang terganggu, ketegangan geopolitik yang mencetuskan peperangan antara Rusia dan Ukraine sehingga mengakibatkan lonjakan mendadak harga minyak global, inflasi tinggi sehingga mendorong bank-bank pusat seluruh dunia mengambil langkah menaikkan kadar faedah, penutupan sepenuhnya ekonomi China dan sebagainya.

Menaikkan Kadar Faedah Tidak Menjamin Inflasi Turun

Kadar inflasi di Malaysia meningkat sehingga 4.7% pada Ogos 2022

Ketika penularan wabak COVID-19 pada awal tahun 2020, kerajaan di kebanyakan negara tiada pilihan selain terpaksa melaksanakan sekatan aktiviti ekonomi dan sosial bagi mengurangkan risiko jangkitan. Rakyat Malaysia tentunya masih ingat mengenai episod-episod ngeri terpaksa berkurung di dalam rumah selama berbulan-bulan akibat pelaksanaan PKP.

Penutupan besar-besaran aktiviti ekonomi dan sosial ketika itu telah mengakibatkan penawaran dan permintaan merudum dengan sangat dahsyat. Dari sudut penawaran, industri-industri terpaksa mengurangkan pengeluaran mereka, bahkan ada antara mereka yang terus gulung tikar akibat terjejas teruk dengan pandemik. Dalam masa yang sama rakyat Malaysia menjadi semakin kurang berbelanja berbanding waktu normal, lantas mengurangkan permintaan dalam pasaran. Kadar inflasi di Malaysia turun ke paras begitu rendah pada -0.2% bagi Januari 2021, didorong oleh kejatuhan harga minyak global. Harga minyak mentah Brent misalnya, jatuh ke paras sekitar $20 setong semasa April 2020.

Permintaan dan penawaran perlahan-lahan pulih apabila ekonomi dibuka semula beberapa bulan selepas itu. Walaubagaimanapun, timbul satu masalah besar. Meskipun permintaan naik kerana sekatan aktiviti ekonomi dan sosial sudah dilonggarkan, penawaran bergerak dengan terlalu perlahan kerana dibelenggu oleh isu gangguan rantaian bekalan sehingga menyebabkannya tidak mampu untuk memenuhi permintaan yang semakin meningkat. Dalam pada itu, peristiwa-peristiwa lain seperti Perang Rusia-Ukraine mengakibatkan gangguan tersebut menjadi lebih parah dan terus merencatkan pemulihan ekonomi global. Akibatnya, kadar inflasi di Malaysia naik setinggi 4.7% bagi bulan Ogos 2022. Barangan makanan asas seperti ayam dan telur adalah antara yang paling teruk terjejas

Kenaikan berterusan kadar inflasi ini menimbulkan kegusaran dalam kalangan pembuat dasar di negara ini. Pelbagai inisiatif telah dilaksanakan bagi memastikan kadar inflasi terus terkawal baik dari pendekatan fiskal seperti penetapan harga siling dan subsidi bahan makanan asas, mahupun pendekatan kewangan seperti menaikkan kadar faedah atau kadar dasar semalaman (OPR). Meskipun kesemua inisiatif ini mempunyai matlamat murni untuk mengawal kenaikan inflasi, para pembuat dasar dilihat seakan-akan mempunyai sebuah ‘obsesi’ untuk memastikan kadar inflasi terus berada di bawah paras tertentu. Akibatnya, ada sebahagian dasar yang dibuat mereka dibimbangi menjadi seperti ‘tikus membaiki labu’.

Misalnya, kenaikan kadar faedah selalunya dibuat bertujuan bagi mengawal inflasi dengan mengurangkan aliran wang dalam pasaran. Apabila kadar faedah dinaikkan, perniagaan dan individu akan berasa agak berat untuk meminjam wang daripada bank. Maka secara teorinya kenaikan kadar faedah akan mengurangkan kadar inflasi kerana sudah semakin sedikit wang yang berlegar dalam ekonomi. Namun begitu, apa yang berlaku sekarang tidak lah sama sekali boleh disamakan dengan situasi semasa waktu normal kerana jelas sekali kenaikan inflasi ketika ini bukanlah berpunca dari aliran wang yang terlalu banyak dalam pasaran, tetapi berpunca dari gangguan rantaian bekalan yang melanda satu dunia ketika ini.

Walaubagaimanapun, Bank Negara Malaysia (BNM) telah mengeluarkan kenyataan baru-baru ini bagi memberi penjelasan terhadap keputusan mereka menaikkan kadar faedah. Menurut BNM, langkah menaikkan kadar faedah ini merupakan satu proses normalisasi kadar faedah yang sebelum ini diturunkan semasa pandemik, agar kembali semula kepada kadar pra-pandemik. Ketika pandemik COVID-19, kadar faedah diturunkan serendah 1.75%, berbanding kadar pra-pandemik yang berada sekitar 3%-3.25%.

Sebenarnya jika dibandingkan dengan krisis terdahulu, langkah menurunkan kadar faedah semasa krisis, lalu menaikkannya semula ketika krisis sudah reda bukanlah sebuah perkara yang baharu. Kadar faedah diturunkan ke paras 2% ketika Malaysia terkesan dengan Krisis Kewangan 2008. Apabila krisis tersebut sudah semakin reda, kadar faedah dinaikkan semula.

Namun perkara penting yang harus diambil kira pada krisis kali ini ialah sekiranya kadar faedah terus dinaikkan tanpa menggerakkan polisi yang efektif untuk menangani isu gangguan rantaian bekalan global ini, maka kadar inflasi pasti tidak akan turun ke paras yang diidam-idamkan.

Keselamatan Makanan di Malaysia: Sebuah Realiti Pahit yang Perlu Ditelan

Sebuah lagi pengajaran berharga yang boleh dipelajari dari tahun 2022 ialah meskipun bumi Malaysia yang kaya dengan pelbagai jenis tanaman makanan, penternakan dan perikanan, apa yang menghairankan ialah negara ini seringkali berhadapan dengan isu kekurangan bekalan makanan.

Apa yang lebih membimbangkan, jumlah import makanan Malaysia didapati semakin besar dari tahun ke tahun. Kajian oleh Institut Penyelidikan Khazanah mendapati Malaysia mengimport makanan berjumlah RM35 billion, mewakili 6.5% daripada keseluruhan jumlah import pada tahun 2011. Angka itu meningkat 125% kepada RM79 billion, atau mewakili 8.0% daripada keseluruhan jumlah eksport negara pada tahun 2021.

Punca kepada masalah kekurangan bekalan makanan dalam pasaran di negara ini sebenarnya boleh dikesan seawal kejatuhan sektor pertanian ketika Malaysia memasuki fasa pengindustrian besar-besaran semasa tahun 1980-an. Ketika itu, sektor pertanian seakan-akan dianak tirikan apabila fokus pembangunan industri ditujukan kepada sektor pembuatan melalui pelaburan besar-besaran daripada Kerajaan dan pelabur luar. Sebagai perbandingan, lebih 40% daripada KDNK negara disumbangkan oleh sektor pertanian pada tahun 1960, manakala sektor pembuatan hanya menyumbang hampir 10% sahaja. Namun begitu, angka tersebut bertukar wajah apabila sektor pembuatan menyumbang hampir 23% kepada KDNK negara pada tahun 2021, manakala sektor pertanian hanya menyumbangkan tidak sampai 10% sahaja.

Mungkin ada antara ahli ekonomi yang berhujah fenomena sebegini biasa berlaku berdasarkan model tiga-sektor yang merupakan sebuah teori yang cukup popular dalam silibus kelas ekonomi pembangunan dan ekonomi perindustrian. Menurut teori berkenaan, pada awalnya pengeluaran industri di negara-negara selalunya bermula dengan sektor primari yang menumpukan kepada usaha mengeluarkan hasil bumi dan bahan mentah seperti aktiviti perlombongan, pertanian dan perikanan. Setelah sektor primari berkembang, ekonomi akan bergerak ke arah sektor sekunder yang menekankan kepada sektor pembuatan. Fasa akhir ialah pembangunan sektor perkhidmatan yang menyediakan perkhidmatan seperti perbankan, pendidikan dan kesihatan.

Kesannya mungkin tidak nampak ketika itu terhadap keterjaminan makanan di negara ini. Namun, kesan jangka panjang dapat dilihat sekarang apabila Malaysia tidak lagi mampu untuk memastikan bekalan makanan mencukupi pada harga yang berpatutan untuk dibeli oleh rakyat. Lebih parah lagi barangan makanan asas yang dikawal Kerajaan seperti ayam, telur, minyak masak sering kali disorok oleh pihak pengeluar, ataupun diseludup ke luar negara demi meraih keuntungan yang lebih lumayan.

Tahun 2023, Harapan yang Tidak Pasti?

Sama seperti tahun 2022, orang ramai sudah pasti sekali lagi berharap bahawa tahun baru 2023 ini akan menjadi lebih baik dari tahun sebelum-sebelum ini. Meskipun beberapa indikator menunjukkan corak yang agak baik, termasuklah inflasi sudah menunjukkan tanda-tanda akan menurun, pengukuhan matawang ringgit, pembukaan semula ekonomi China, harga minyak global yang sudah turun ketika ini dan pelbagai lagi, beberapa ketidaktentuan ekonomi terus wujud. Tahun 2023 nampaknya terus dirundung oleh ketidaktentuan ekonomi seperti kemungkinan berlakunya kemelesetan ekonomi, kadar inflasi yang masih tinggi yang terus mendorong kenaikan kadar faedah oleh bank-bank pusat, pembuangan pekerja besar-besaran dalam sektor teknologi dan pelbagai lagi ketidaktentuan ekonomi.

Pertumbuhan ekonomi Malaysia dan global secara amnya dijangka sederhana pada tahun ini. Bank Dunia meramalkan pertumbuhan ekonomi yang sederhana buat Malaysia pada kadar 4%, didorong oleh eksport yang perlahan kepada pasaran utama global.

Mungkin harapan dan jangkaan tidak boleh terlalu diletakkan terlalu tinggi bagi tahun 2023, supaya tidak begitu terkejut dan kecewa di penghujung tahun nanti.

Ikuti Ekonomi Rakyat di Telegram


Kadar Kemiskinan Isi Rumah di PPR KL Meningkat Kepada 45% – UNICEF Malaysia

Share it
Kadar Kemiskinan Ketua Isi Rumah di PPR Kuala Lumpur Meningkat Kepada 45%

Laporan berpanjangan Families on the Edge yang dikeluarkan oleh UNICEF Malaysia mendapati kadar kemiskinan isi rumah di flat kos rendah di Kuala Lumpur telah meningkat 3% dari 42% pada Disember 2020 kepada 45% pada Mac 2021.

Keadaan lebih parah buat isi rumah yang diketuai oleh wanita dan orang kurang upaya. Kadar kemiskinan di dalam kumpulan ini masing-masing berada di paras 62% dan 55%. Sesebuah isi rumah itu dianggap berada di dalam kategori miskin apabila pendapatan bulanan isi rumah tersebut berada di bawah garis pendapatan kemiskinan iaitu RM2,216 sebulan.

Kadar pengangguran dalam kalangan ketua isi rumah juga kekal tinggi iaitu pada 12% pada Mac 2021, menurun sedikit berbanding 14.9% pada Disember tahun lalu. Namun demikian, ia masih lagi tinggi berbanding keadaan sebelum krisis Covid-19.

Bagi ketua isi rumah wanita, kadar pengganguran kumpulan ini pula telah meningkat dalam tempoh yang sama iaitu dari 13.4% kepada 15.9%.

Pendapatan penengah meningkat Kepada RM2,117 sebulan, namun pendapatan bagi Ketua Isi Rumah Wanita & Orang Kurang Upaya telah menurun

Manakala dalam kalangan anak-anak dewasa yang berada di dalam isi rumah di PPR Kuala Lumpur, pengangguran semakin tinggi iaitu pada 36.8% pada Mac 2021, naik dari 32.3% pada Disember tahun lalu.

Pendapatan penengah isi rumah ini menunjukkan peningkatan kecil iaitu dari RM2,000 kepada RM2,117. Namun bagi isi rumah yang diketuai oleh wanita dan orang kurang upaya, pendapatan mereka merudum masing-masing dari RM1,400 kepada RM1,300 dan RM1,250 kepada RM1,200.

Laporan yang dikeluarkan juga mendapati bahawa majoriti mereka yang bekerja sendiri tidak meraih sebarang bantuan yang disalurkan oleh kerajaan kepada Industri Kecil & Sederhana. 86% daripada mereka menyatakan mereka tidak mendapat apa-apa bantuan.

Hanya 7% sahaja responden menyatakan mereka menerima bantuan Geran Prihatin Khas yang disalurkan kepada kerajaan yang menyasarkan mereka yang bekerja sendiri.

Ketika ditanya mengenai bantuan yang diperlukan, responden berpendapat bahawa bantuan tunai merupakan yang paling berguna buat mereka iaitu seperti Bantuan Prihatin Rakyat, Bantuan Tunai dari Jabatan Kebajikan Masyarakat dan bantuan tunai dari Majlis Agama Islam Wilayah Persekutuan.

Hanya 18% menyatakan bahawa pengeluaran tunai dari simpanan KWSP sebagai sesuatu yang bermanfaat buat mereka.

Sebahagian besar daripada mereka tidak mempunyai perlindungan sosial

Perkara ini selari dengan dapatan kajian ini dimana hampir separuh ketua isi rumah yang bekerja tidak mempunyai perlindungan sosial seperti caruman Kumpulan Wang Simpanan Nasional ( KWSP ) dan Pertubuhan Kebajikan Sosial ( PERKESO ). Manakala dalam kalangan mereka yang bekerja sendiri, 90% tidak mempunyai caruman KWSP dan PEREKSO.

Kajian turut menunjukkan bahawa ibu bapa lebih berminat untuk anak-anak mereka meneruskan sesi pembelajaran di sekolah berbanding di rumah. Hanya 17.5% bersetuju untuk anak-anak meneruskan pengajian secara atas talian.

Sebahagian besar menyatakan bahawa sesi pembelajaran atas talian sukar dilaksanakan kerana anak-anak tidak mempunyai ruang kondusif untuk mengikuti pengajian selain lebih gemar pengajian dilakukan secara berhadapan.

Kanak-kanak di PPR Kuala Lumpur ini juga tidak mempunyai peranti yang bersesuaian untuk mengikuti pengajian atas talian. Hanya 29% mempunyai akses terhadap komputer manakala sebahagian besar daripada mereka menggunakan telefon pintar dan tablet untuk tujuan tersebut.

Program CERDIK yang bertujuan untuk memberikan peranti komputer riba kepada pelajar-pelajar di seluruh Malaysia juga kelihatan tidak banyak membantu. Kenyataan media yang dikeluarkan 25 April lalu menunjukkan hanya 13,000 peranti telah diagihkan kepada pejabat pelajaran daerah.

Majoriti masih skeptikal terhadap keadaan kewangan mereka pada masa hadapan

Majoriti ketua isi rumah juga kelihatan skeptikal dengan masa depan kewangan mereka. Hanya 11% daripada mereka bahawa keadaan akan bertambah baik dalam tempoh enam bulan akan datang manakala 25% menyatakan bahawa keadaaan akan bertambah buruk.

Laporan Families on The Edge ini merupakan siri keempat yang dikeluarkan sejak Mei tahun lalu yang dibiayai oleh UNICEF dan UNFPA Malaysia. Seramai 500 orang responden yang tinggal di PPR Kuala Lumpur telah ditemuramah bagi menyiapkan laporan ini.

Laporan boleh diakses di sini : [
Dropbox
 ]

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Kadar Kemiskinan Naik Kepada 8.4% Pada 2020, Ketidaksamaan Semakin Melebar

Share it
Kadar kemiskinan di Sabah meningkat melebihi 25%

Laporan Anggaran Pendapatan Isi Rumah dan Insiden Kemiskinan 2020 yang dikeluarkan oleh Jabatan Perangkaan Malaysia baru-baru ini memberi gambaran awal mengenai impak Covid-19 terhadap isi rumah di Malaysia.

Dapatan kajian menunjukkan bahawa kadar kemiskinan telah meningkat dari 5.6% kepada 8.4% pada tahun 2020 dengan kira-kira 640,000 isi rumah berada di dalam kemiskinan. Laporan turut menunjukkan bahawa 78,000 isi rumah berada di dalam kemiskinan tegar iaitu mereka yang meraih pendapatan kurang daripada pendapatan garis kemiskinan untuk makanan.

Seluruh lapisan masyarakat terkesan akibat bencana kesihatan dan ekonomi ini dimana purata pendapatan isi rumah jatuh sebanyak 10.3% kepada RM7,089. Manakala pendapatan penengah isi rumah pula susut 11.3% kepada RM5,209 sebulan. Pendapatan yang diraih isi rumah penengah ini adalah lebih rendah berbanding pendapatan yang diperoleh pada tahun 2016.

Pekali Gini yang mengukur jurang ketidaksamaan pendapatan dalam kalangan isi rumah di Malaysia juga menunjukkan peningkatan. Pekali Gini telah meningkat dari 0.407 pada tahun 2019 kepada 0.411 pada tahun 2020.

Jurang ketidaksamaan semakin melebar

Kesannya dapat dilihat melalui agihan pendapatan dalam kalangan kumpulan T20 dimana agihan pendapatan mereka meningkat dari 46.8% kepada 47.2%. Manakala kek pendapatan yang diperoleh kumpulan M40 dan B40 semakin mengecil dari 53.2% kepada 52.8%.

Perkembangan ini bukan bermaksud golongan T20 semakin kaya berbanding sebelum wabak Covid-19 ini tular tetapi bermakna bahawa golongan B40 dan M40 lebih terkesan berbanding golongan-golongan berada.

Inisiatif kerajaan di dalam usaha membantu meringankan tekanan rakyat ketika wabak Covid-19 menular dapat dilihat melalui perangkaan yang dikeluarkan oleh Jabatan Perangkaan Malaysia ini. Pendapatan isi rumah melalui pindahan tunai telah meningkat 14.4% kepada RM737 sekaligus menunjukkan bahawa kesan yang dialami oleh isi rumah adalah lebih teruk jika bantuan kerajaan tidak diambil kira.

Penyelidik ekonomi, Dr Madeline Berma dari Universiti Kebangsaan Malaysia ketika ditemubual Ekonomi Rakyat menyatakan bahawa mereka yang berada di sektor formal terutamanya dari sektor pelancongan dan peruncintan antara yang paling terkesan akibat krisis kesihatan ini.

Pendapatan isi rumah menurun pada tahun 2020

Beliau juga menyuarakan kebimbangan terhadap golongan rentan tidak dapat dibanci oleh penyelidik.

” Sebenarnya, ramai juga yang tidak ditangkap oleh perangkaan. Maksudnya, masa jabatan statistik pergi mengutip data tersebut, ada individu yang terlepas. Saya tidak membayangkan mereka sempat mencari orang Penan dekat Sarawak dimana mereka terpaksa berjalan tujuh hari tujuh malam “

Beliau sempat menyentuh keadaan di Sabah, Kelantan dan Sarawak dimana situasi isi rumah yang terjejas dengan begitu teruk sekali. Kadar kemiskinan di Sabah umpamanya telah meningkat sehingga 25% manakala di Kelantan pula setinggi 21%.

” Memang saban tahun, almost the same story. Trend yang sama wujud. Negeri tiga ini akan berlumba iaitu Sabah, will always lead menjadi negeri yang termiskin. Nombor dua Kelantan dan akan diikuti oleh Sarawak. “

Beliau berharap agar terdapat usaha untuk menyelesaikan masalah struktur ini agar perkara yang tidak sama tidak terus berulang

” Dari zaman sebelum Covid, dan zaman semasa Covid dan besar kemungkinan jika tidak ada usaha dilakukan untuk menyelesaikan masalah struktur ini. Maka, sampai ke sudahlah kita akan melihat tiga negeri ini akan menjuarai kedudukan yang paling teratas dari segi kemiskinan. Maknanya, benda ini bukan benda baru. Cuma angkanya ( sekarang ) meningkat. “

Dr Madeline juga mempersoalkan bagaimana kemiskinan di Sarawak berada di paras begitu tinggi sedangkan negeri tersebut merupakan sebuah negeri yang kaya dengan pelbagai sumber. Data terbaru menunjukkan KDNK per kapita di Sarawak adalah setinggi RM48,600 iaitu lebih tinggi berbanding KDNK per kapita di Malaysia ( RM43,400 ).

Namun demikian, kadar kemiskinan di Sarawak jauh lebih tinggi berbanding kadar kemiskinan di peringkat kebangsaan iaitu pada paras 12.9%

” Tengok negeri Sarawak. Antara negeri yang terkaya. Negeri yang kaya dengan sumber. Negeri yang terbesar di Malaysia. Kenapa perkara ini berlaku? Jadi persoalan ini kita perlu jawab. Kenapa negeri yang kaya tetapi kadar kemiskinannya tinggi “

Dr Madeline Berma yang ditemubual secara atas talian turut berpendapat bahawa ketidaksamaan di Malaysia dijangka akan terus melebar pasca-Covid-19.

Ikuti Ekonomi Rakyat di Telegram


Kalau Aku Kaya – 50 Orang Terkaya di Malaysia Punyai Aset RM377 Bilion

Share it
“ Kalau aku kaya

Hari-hari hari raya”

Demikianlah lirik lagu “Kalau Aku Kaya” nyanyian Altimet dan Awi Rafael yang cukup popular beberapa tahun yang lalu. Boleh dikatakan setiap manusia di dunia sudah pasti mengimpikan untuk menjadi orang kaya. Memiliki kekayaan bukan sahaja memberi kelebihan dari sudut wang, bahkan akan memudahkan hampir segenap aspek urusan kehidupan seseorang.

Baru-baru ini, Forbes mengumumkan senarai 50 individu terkaya di Malaysia bagi tahun 2023. Kekayaan yang dimiliki 50 individu terkaya ini dilaporkan berjumlah AS$81.6 billion (RM376.5 billion), atau bersamaan kira-kira 20% daripada keluaran dalam negara kasar (KDNK) negara tahun lalu iaitu RM1.79 trillion.

Seperti tahun-tahun sebelum ini, senarai ini terus diterajui oleh ‘Raja Gula’ Robert Kuok, yang memiliki kekayaan terkumpul AS$11.8 billion (RM54.53 billion). Kekayaan yang dimiliki Robert Kuok dapat dilihat menerusi pelbagai barangan dan perkhidmatan yang dihasilkan syarikat-syarikat milik beliau, yang seakan-akan berada di segenap aspek kehidupan rakyat Malaysia. Antaranya termasuklah Hotel Shangri-La, Tepung Cap Sauh (FMM Berhad) serta panggung wayang Golden Screen Cinemas (GSC) Sdn Bhd yang bernaung di bawah PPB Group Berhad.

Kedudukan Robert Kuok dalam ranking ini diikuti rapat oleh Quek Leng Chan (AS$10.2 billion), yang merupakan pemilik Hong Leong Bank. Senarai 50 Terkaya Forbes 2023 ini turut menyaksikan kemasukan lima muka baharu, iaitu Chiau Beng Teik (Chin Hin Group), Yun Kuan Chon (YNH Property), Ong Soon Ho (Hextar Group), Goh Nan Kioh (Mega First Corporation Berhad) dan mendiang Teh Hong Piow (Public Bank).

Golongan Terkaya di Malaysia Terus Didominasi Etnik Cina

Pecahan mengikut etnik mendapati 84% atau seramai 42 individu dalam senarai ini datang daripada kaum Cina. Manakala hanya tiga individu masing-masing datang daripada kaum Melayu (Syed Mokhtar AlBukhary, Syed Azman Syed Ibrahim dan Azman Hashim) dan India (Ananda Krishnan, G. Gnanalingam dan Ninian Mogan Lourdenadin). Selebihnya dua individu lagi merupakan etnik Lain-lain (Surin Upatkoon dan Patrick Grove).

Jumlah kekayaan yang dimiliki 50 Terkaya Forbes 2023 ini dilaporkan naik sedikit kepada AS$81.6 billion, berbanding AS$80.5 billion pada tahun sebelumnya. Begitu juga dengan nilai bersih minimum yang diperlukan seseorang individu itu untuk memasuki senarai ini turut naik sebanyak 24% daripada AS$255 juta kepada AS$315 juta. Ini bermaksud jumlah kekayaan yang dimiliki golongan terkaya ini saban tahun semakin meningkat.

Anda memerlukan kekayaan berjumlah AS$485,00 (RM2.2 juta) untuk memasuki kumpulan 1% tertinggi di Malaysia

Ini disokong oleh perkiraan yang dibuat oleh The Wealth Report 2023 yang diterbitkan firma perundingan hartanah Knight Frank. Menurut laporan ini, seseorang rakyat Malaysia memerlukan kekayaan berjumlah AS$485,00 (RM2.2 juta) untuk memasuki kumpulan 1% tertinggi di negara ini.

Dari satu sudut, kekayaan yang dimiliki individu-individu terkaya ini merupakan satu perkara yang positif kerana ia mencerminkan landskap perniagaan yang terbuka di Malaysia. Jika diteliti, kebanyakan bilionair ini tidaklah menghimpun kekayaan secara ‘atas angin’ begitu sahaja. Kekayaan mereka ini datang daripada pelbagai sumber perniagaan sah yang mendatangkan hasil buat ekonomi negara serta mencipta ribuan peluang pekerjaan buat rakyat Malaysia.

Ada sebahagian nama dalam senarai ini sudah menjadi kaya semenjak berdekad-dekad. Sebagai contoh, Robert Kuok yang sudah memegang takhta individu terkaya di Malaysia semenjak hampir lebih 25 tahun lepas. Robert Kuok yang memasuki umur 99 tahun pada tahun ini juga merupakan bilionair tertua dalam senarai ini.

Cukai Agihan Kekayaan, Apa yang Perlu Kerajaan Buat?

Tidak dinafikan golongan terkaya ini memberi sumbangan yang besar terhadap ekonomi negara. Namun, ini tidak bermaksud Kerajaan perlu berlembut dengan mereka, terutamanya dalam soal pelaksanaan cukai bagi mengagihkan semula kekayaan secara adil. Lebih-lebih lagi, semakin ramai rakyat Malaysia jatuh dalam kemiskinan akibat pandemik COVID-19.

Pekali Gini naik daripada 0.407 (2019) kepada 0.411 (2020), menandakan jurang ketidaksamaan semakin melebar selepas pandemik COVID-19

Menurut Jabatan Perangkaan Malaysia (DOSM), insiden kemiskinan mutlak naik dari 5.6% (2019) kepada 8.4% (2020). Jumlah isi rumah miskin meningkat 58% kepada 639.8 ribu isi rumah pada tahun 2020, berbanding 405.4 ribu isi rumah pada tahun sebelumnya. Jurang pendapatan antara golongan berpendapatan tinggi dan rendah di Malaysia juga semakin melebar, berdasarkan pekali Gini yang naik 0.407 (2019) kepada 0.411 (0.411).

Nisbah kutipan cukai kepada KDNK Malaysia adalah 11.4% pada tahun 2020, antara yang terendah di ASEAN

Kutipan cukai di Malaysia adalah agak rendah, iaitu bersamaan sekitar 11% sahaja daripada KDNK negara, lebih rendah dari purata Asia Pasifik (19.1%). Malah menurut data OECD, nisbah kutipan cukai berbanding KDNK bagi Malaysia pada tahun 2020 adalah antara yang terendah jika dibandingkan dalam kalangan negara-negara Asia Tenggara seperti Singapura (12.8%), Thailand (16.5%), Filipina (17.8%), Kemboja (20.2%) dan Vietnam (22.7%).

Kutipan cukai yang rendah di Malaysia ini turut ditegur oleh beberapa institusi seperti Tabung Kewangan Antarabangsa (IMF) dan Bank Dunia. Mereka menyarankan Malaysia agar segera bertindak bagi mencari jalan meningkatkan hasil negara demi menjamin kedudukan kewangan yang lebih mampan.

Ada Kekayaan yang Diwarisi Turun-Temurun

Ada sesetengah individu ini menjadi kaya disebabkan mereka mewarisi harta kekayaan yang berbillion ringgit daripada bapa atau datuk mereka. Sebagai contoh, bos YTL Corp, Francis Yeoh yang mewarisi empayar perniagaan tersebut dari bapanya Yeoh Tiong Lay.

Antara bilionair-bilionair lain yang mewarisi kekayaan daripada bapa mereka adalah Lim Kok Thay (Genting), Lee Yeow Chor dan Lee Yeow Seng (IOI Group) dan Quek Leng Chan (Hong Leong) yang mana sejarah empayar perniagaan keluarga beliau bermula di Singapura.

Tidak terkecuali, Lee Oi Hian, CEO syarikat perladangan gergasi, Kuala Lumpur Kepong (KLK) pula mewarisi empayar berkenaan dari bapanya, Lee Loy Seng. Menurut rekod, syarikat-syarikat berkait dengan keluarga mereka telah pun tersenarai sebagai sebahagian syarikat terbesar di Malaysia sejak sekian lama.

Pada tahun 1971 misalnya, Batu Kawan Berhad yang dikuasai keluarga mereka berada di kedudukan ke-8 sebagai syarikat tersenarai terbesar di Malaysia. Keluarga Lee Loy Seng juga mempunyai pegangan di dalam Austral Amalgamated Tin yang merupakan syarikat tersenarai ke-4 terbesar di Malaysia.

Antara solusi yang boleh dipertimbangkan bagi meningkatkan hasil negara serta mengimbangkan agihan kekayaan ialah dengan memperkenalkan cukai tambahan kepada golongan terkaya di negara ini untuk mengimbangi agihan kekayaan. Contohnya, dengan memperkenalkan cukai warisan terhadap kekayaan, harta atau aset yang diwariskan daripada satu generasi kepada generasi yang berikutnya. Lebih-lebih lagi memandangkan kekayaan yang diperolehi ini sebahagian besarnya datang dari sektor-sektor ‘
rent-seeking
’ serta suntikan modal serta dana yang besar dari Kerajaan.

Baru-baru ini, Malaysia menduduki tempat ketiga dalam indeks Kroni-Kapitalisme 2023 yang diterbitkan oleh The Economist. Indeks ini mengukur kekayaan yang diperoleh oleh golongan plutokrat di sesebuah negara menerusi industri ‘
rent-seeking
’ dalam tempoh sedekad lepas. Kekayaan yang diraih sektor kroni di Malaysia berjumlah lebih 10% daripada KDNK negara, lebih tinggi berbanding negara-negara lain seperti Mexico, Indonesia dan Mesir.

Beberapa tahun lalu di Korea Selatan, keluarga mendiang Pengerusi Samsung Group,
Lee Kun-hee dilapor membayar cukai warisan berjumlah 12 trillion won (AS$10.3 billion) selepas kematian beliau
. Meskipun kadar cukai warisan di Korea Selatan setinggi 50%, pelaksanaannya boleh dijelaskan kerana sebahagian besar konglomerat atau ‘chaebol’ ini rata-rata membina empayar perniagaan mereka hasil bantuan dan sokongan Kerajaan. Kutipan cukai warisan di Korea Selatan ini menyumbang lebih 1.5% daripada hasil cukai negara pada tahun 2019, menurut data OECD.

Ura-ura untuk memperkenalkan cukai warisan di Malaysia sudah pun kedengaran sejak bertahun lepas, namun terhenti hanya setakat itu sahaja. Ada sesetengah pihak yang merasakan cukai warisan tidak adil kerana ibu-bapa mereka yang bekerja keras mencari harta kekayaan untuk keluarga, namun di akhirnya Kerajaan pula yang mahu mengambilnya.

Pengenalan cukai-cukai tambahan sebegini merupakan sebuah langkah yang boleh dipertimbangkan memandangkan kadar cukai efektif yang dibayar oleh billionair-billionair ini adalah lebih rendah jika dibandingkan dengan rakyat biasa. Memetik kajian ahli ekonomi Rumah Putih AS, Greg Leiserson dan Danny Yagan, mereka mendapati 400 individu terkaya dalam senarai Forbes di AS hanya membayar purata cukai pendapatan sebanyak 8.2% antara tahun 2010-2018, lebih rendah berbanding apa yang dibayar oleh sebuah keluarga kelas menengah di negara itu.

Dalam kalangan negara OECD, kadar cukai warisan tertinggi adalah di Jepun (55%), manakala terendah di Itali (4%)

Sebenarnya, cukai warisan ini tidaklah perlu diperkenalkan pada kadar yang begitu tinggi seperti di Jepun (55%) atau Korea Selatan (50%). Dalam kalangan negara OECD, cukai warisan di Itali adalah yang terendah, iaitu hanya 4%. Sekiranya Malaysia berhasrat memperkenalkan cukai warisan, bahkan apa-apa jenis cukai sekalipun, langkah yang bijak ialah dengan memperkenalkannya secara beransur-ansur agar semua pihak dapat memahami dan menerimanya dengan lebih terbuka.

Namun, apa yang sering berlaku ialah cukai diperkenalkan pada kadar yang agak tinggi, lantas mendapat kecaman ramai pihak. Contohnya, cukai GST yang diperkenalkan di Malaysia pada 1 April 2015 terus dikenakan pada kadar 6%. Ini jauh lebih tinggi berbanding 3% semasa mula-mula diperkenalkan di Singapura pada tahun 1994, sebelum dinaikkan perlahan-lahan kepada 4% (2003), 5% (2004), 7% (2007), 8% (2023).

Akibatnya, pelaksanaan GST mendapat reaksi negatif sehinggalah ditukar dengan cukai SST pada tahun 2018 oleh Kerajaan baharu pada ketika itu. Pemansuhan cukai GST mengakibatkan Malaysia kehilangan sebuah sistem percukaian yang menjana lebih banyak hasil buat negara. Sebagai perbandingan, kutipan cukai SST sepanjang tahun 2019 ialah sebanyak RM27.5 billion. Namun, kutipan cukai GST selama sembilan bulan sahaja, iaitu dari Januari hingga September 2017 adalah lebih tinggi, iaitu sebanyak RM29.8 billion.

Ironinya, memperkenalkan cukai GST seolah-olahnya lebih mudah berbanding mengenakan cukai kepada golongan kaya. Meskipun ramai yang terkesan akibat pandemik COVID-19, ada sesetengah billionair ini mengaut keuntungan besar, terutamanya dalam industri kesihatan dan sarung tangan getah. Lantaran itu, Kerajaan mengenakan cukai durian runtuh atau Cukai Makmur terhadap mereka. Namun, pelaksanaan cukai ini mendapat respon yang negatif daripada kalangan pemain industri, kerana dikatakan mengganggu peluang perniagaan dan pelaburan.

Mungkin golongan terkaya ini boleh mencontohi inisiatif yang telah dibuat oleh billionair-billionair di negara-negara maju. Contohnya, baru-baru ini sekumpulan ahli ekonomi, aktivis, ahli politik dan jutawan dari tujuh buah negara Eropah menandatangani Inisiatif Rakyat Eropah (ECI). Memorandum ini mencadangkan Kesatuan Eropah (EU) agar melaksanakan sebuah sistem cukai kekayaan tahunan secara tetap. Langkah ini bagi bagi membolehkan lebih banyak hasil dapat dikutip untuk menangani isu kemiskinan dan perubahan iklim.

Mungkin di akhirnya, persoalan agihan kekayaan tidaklah hanya sebuah persoalan materialistik semata-mata. Namun apa yang lebih jauh untuk difikirkan ialah semangat patriotisme dan kekitaan yang lebih mendalam bagi memastikan kekayaan dapat dikongsi secara lebih adil dengan semua rakyat Malaysia agar tiada siapa yang tercicir.

Senarai golongan terkaya yang dikeluarkan oleh Forbes juga perlu diambil ” with a pinch of salt ” kerana banyak kekayaan-kekayaan golongan elit ini tidak dapat dikesan kerana aset yang berada di dalam kawalan mereka tidak boleh diakses orang ramai. Perkara ini berlaku sama ada mereka tidak mengisytiharkannya atau kekayaan tersebut disorok di akaun luar pesisir seperti mana yang pernah didedahkan Kertas Pandora suatu ketika dahulu. Berbeza dengan pendekatan Forbes, kekayaan golongan terkaya di Malaysia ini dinilai melalui pegangan mereka di syarikat-syarikat tersenarai di pasaran saham.

Ikuti Ekonomi Rakyat di Telegram


” Kanak-Kanak Mangsa Terbesar Wabak Covid-19 ” – Prof Jomo KS

Share it

Tokoh ekonomi negara, Prof Jomo KS menyatakan kanak-kanak merupakan mangsa terbesar di sebalik pandemik Covid-19 ini. Beliau yang diwawancara oleh Ekonomi Rakyat secara atas talian semalam menyuarakan kebimbangan terhadap keadaan kanak-kanak yang terkesan akibat penutupan sekolah.

Menurut beliau, terdapat sebilangan besar kanak-kanak yang memperoleh bantuan Rancangan Makanan Tambahan di sekolah. Namun disebabkan penutupan sekolah, ramai yang terjejas dari segi kuantiti makanan serta kualiti makanan yang diambil.

 ” Saya dapati sesetengah anak-anak yang pernah mendapat Rancangan Makanan Tambahan itu, sekarang tidak dapat. Makanan mereka merosot bukan saja dari segi jumlahnya tetapi merosot dari segi khasiatnya. Dan itu tidak boleh diterbalikkan. Dalam jangka panjang, itu akan memberi kesan yang cukup besar. “

Selain itu, beliau juga mengkritik langkah kerajaan dalam menangani masalah pendidikan di saat wabak Covid-19. Beliau berpendapat bahawa Malaysia terlalu memberi fokus untuk melaksanakan pendidikan secara digital dimana kebanyakkan pelajar tidak mempunyai kelengkapan yang secukupnya untuk mengikuti pengajian seperti komputer ataupun telefon pintar.

” Dan sebenarnya ada kaedah lain. Di negeri-negeri lain mereka menggunakan televisyen. Dan di Malaysia ini, boleh dikatakan lebih daripada 90% daripada isi rumah mempunyai TV ataupun sekurang-kurangnya radio. Kenapa TV dan radio tidak dimanfaatkan? TV dan radio sudah lama digunakan untuk pendidikan. “

Beliau turut mengkritik cara-cara pelaksanaan sesebuah polisi dimana beliau berpendapat pembuat dasar tidak memikirkan mengenai sebilangan keluarga yang tidak bernasib baik kerana mencari solusi mengenai pendidikan yang terlalu canggih.

” Jadi kadangkala dasar-dasar kita ini tidak memikirkan yang nasib orang tidak semuanya serupa. Kita sepatutnya memikirkan dan cuba berusaha sebanyak mungkin supaya tidak ada sesiapa yang tercicir dan ketinggalan. Tetapi kadangkala dasar-dasar seumpama ini yang mementingkan kecanggihan, dan lebih mementingkan masalah orang yang berada dan berpengaruh. Akibatnya kita dapati ramailah anak orang susah diabaikan “

Prof Jomo yang pernah menjawat jawatan sebagai Penolong Setiausaha Agung Pertubuhan Bangsa-bangsa Bersatu juga berpendapat bahawa bantuan wajar diberikan mereka yang terkesan. Bantuan secara langsung perlu diberikan sama ada secara tunai atau cara-cara yang lain.

Beliau turut berpendapat moratorium bank mungkin tidak memberi manfaat kepada mereka yang kais pagi makan pagi. Hal ini kerana kebanyakkan mereka daripada kumpulan ini tidak layak untuk membuat pinjaman bank dari awal lagi. Oleh itu, beliau menggesa kerajaan untuk merangka dasar yang lebih efisien untuk mereka yang terkesan dengan teruk akibat PKP ini.

Ketika ditanya mengenai unjuran pertumbuhan ekonomi yang dibuat pada Belanjawan 2021, beliau berpendapat bahawa unjuran tersebut tidak boleh diterima akal sekarang kerana ia meramalkan pemulihan berbentuk V sedangkan sebilangan besar negeri-negeri kini melalui Perintah Kawalan Pergerakan.

” Apa yang berlaku sekarang? Kita macam W, malah ada sesetengah orang kata kalau kita terus seperti ini. Kita WWW, macam world wide web. Andaian asas ramalan itu sukar diterima terutama sekali sekarang “

Prof Jomo KS kini merupakan Penasihat Penyelidikan di Khazanah Research Institute dan pernah menjawat jawatan sebagai Profesor di UM. Beliau kekal aktif dalam menyampaikan syarahan kepada orang ramai terutamanya mengenai ekonomi.

Video wawancara tersebut akan dimuatnaik kelak di akaun Youtube Ekonomi Rakyat

Ikuti Ekonomi Rakyat di Telegram


” Kanak-Kanak Mula Hilang Minat Belajar ” – Dr Muhammed Abdul Khalid

Share it
Kanak-Kanak Mula Hilang Minat Belajar

Ketua penyelidik Kajian Families on The Edge yang diterbitkan oleh UNICEF Malaysia, Dr Muhammed Abdul Khalid menyuarakan kebimbangan mengenai keadaan kanak-kanak yang tinggal di flat kos rendah di Kuala Lumpur.

Menurut beliau, sebahagian besar ibu bapa melaporkan bahawa anak-anak mereka sudah hilang minat untuk belajar susulan pandemik Covid-19 yang tidak berkesudahan ini. Selain itu, dapatan kajian menunjukkan emosi kanak-kanak turut terganggu akibat Perintah Kawalan Pergerakan.

Kesannya bukan hanya kepada ketua isi rumah.
Kesannya juga kepada kanak-kanak. Kepada kanak-kanak ini, yang paling teruk adalah tekanan stres. Ini kita tidak lihat sebelum ini. Banyak kanak-kanak stres. Dan yang lebih merungsingkan, kanak-kanak sudah hilang minat belajar. Enam daripada sepuluh, mak bapak dia kata ” budak-budak ini dah tak mahu dan tak minat belajar “

Keadaan ekonomi isi rumah yang tinggal di Projek Perumahan Rakyat ini juga kekal kritikal. Dr Muhammed menegaskan keadaan mereka masih belum pulih seperti sebelum Covid-19 melanda negara ini.

Katanya, kadar pengangguran dalam kalangan ketua isi rumah meningkat 2.5 kali ganda berbanding sebelum krisis. Manakala kadar pengangguran untuk anak-anak dewasa di dalam isi rumah ini juga kekal tinggi pada 37%.

Dr Muhammed berharap agar bantuan tambahan dapat diberikan kepada kumpulan ini kerana mereka sudah berada di dalam keadaan terdesak.

Benda pertama yang mereka perlukan ialah bantuan tunai. Kerana mereka sudah terdesak. Enam per sepuluh kata “ kami tidak cukup pendapatan untuk menyara keluarga. Sudah tertekan sekarang. “ Jadi mereka perlukan bantuan tunai daripada kerajaan.

Geran Khas Prihatin juga perlu diberikan kepada mereka yang bekerja sendiri selain melindungi mereka melalui jaringan keselamatan sosial. Menurut Dr Muhammed, sebilangan besar daripada mereka tidak mencarum kepada KWSP ataupun PERKESO sekaligus mendedahkan mereka kepada kejutan ekonomi.

Ketika ditanya sama ada skim i-Sinar dan i-Lestari membantu kumpulan ini mengharungi hari-hari sukar, beliau berkata sebahagian besar daripada golongan rentan seperti mereka tidak pun mempunyai simpanan KWSP kerana bekerja sendiri ataupun bekerja di dalam sektor informal.

Kalau kita punya polisi keluarkan i-Sinar dan i-Lestari untuk memberi bantuan kepada orang susah. Ini pun silap. Kita ada 15 juta pekerja, yang carum tiap-tiap bulan secara konsisten hanya lima juta. Satu per tiga tak mencarum. Yang tak mencarum ini adalah orang susah.

Kalau strategi kita membantu orang yang susah. i-Lestari tidak membantu kerana mereka tidak ada wang yang cukup. Jadi kalau nak membantu, kerajaan perlu memberi bantuan tunai. Bukannya menyuruh mereka mengeluarkan simpanan hari tua.

Dr Muhammed diwawancara secara maya oleh Ekonomi Rakyat minggu lalu bagi berkongsi pandangan mengenai kajian Families on The Edge telah diterbitkan secara bersiri selama empat kali sejak Mei tahun lalu. Seramai 500 ketua isi rumah yang tinggal di Projek Perumahan Rakyat sekitar Kuala Lumpur ditemuramah bagi menyiapkan laporan ini.

Laporan penuh boleh diakses di sini : [
Dropbox
 ]

Ikuti Ekonomi Rakyat di Telegram


Kapal Kontena Terkandas di Terusan Suez, Kapal Syarikat Logistik Pilih Pusing Afrika

Share it
Kapal kontena milik syarikat Jepun, Ever Given telah terkandas di Terusan Suez, Mesir setelah berhadapan dengan ribut pasir yang mengakibatkan tahap penglihatan yang rendah selain angin kuat mencecah 40 knot sejam. Kapal sepanjang 400 meter itu telah menyekat keseluruhan laluan pintasan air sekaligus mengakibatkan kesesakan kapal kontena yang melalui laluan tersebut.

Laluan buatan manusia tersebut dibina pada tahun 1859 dan siap sepenuhnya pada November 1869 yang bertujuan untuk memendekkan tempoh perjalanan kapal-kapal kontena ketika itu. Terusan sepanjang 193km itu merupakan jalan pintas untuk kapal-kapal dagang di antara timur dan barat dan merupakan laluan air yang paling sibuk di dunia.

Sebelum pintasan ini siap, kapal-kapal dagang terpaksa mengharungi tambahan lapan hingga sepuluh hari dengan meredah benua Afrika. Kini, sejarah kembali berulang. Tanjung Harapan di Afrika Selatan menjadi laluan pilihan sebilangan kapal kontena yang skeptikal dengan perkembangan di Mesir.

Keadaan di Terusan Suez masih lagi kabur. Bilakah kapal tersebut bakal dialihkan masih lagi menjadi tanda tanya setelah cubaan pertama pada Jumaat gagal membuahkan hasil. Ini mengakibatkan masalah besar buat industri logistik kerana laluan tersebut merupakan jalan utama menghubungkan Eropah dan Asia dan membawa 12% nilai dagangan global.

10% nilai dagangan minyak dunia juga melalui kawasan tersebut.

Kapal Kontena Sepanjang 400 meter menyekat laluan di Terusan Suez, Mesir

Sehingga kini, 160 unit kapal kontena sedang bersesak di perairan Mesir menanti giliran mereka. Syarikal kapal logistik gergasi, Maersk turut melaporkan bahawa terdapat tujuh kapal kontena mereka turut terkandas di sana susulan situasi berkenaan.

Penyelidik professional, Lloyld’s List Intelligence menganggarkan trafik di terusan tersebut mengangkut barangan bernilai kira-kira $9.6 bilion sehari. Pakar logistik berpandangan situasi berkenaan bakal memberi ruang buat pelabuhan-pelabuhan seluruh dunia menyelesaikan proses pemunggahan kontena sedia ada, namun menjangkakan bahawa operasi pelabuhan bakal berhadapan dengan kesesakan apabila krisis ini selesai.

Pemilik kapal Ever Given, Shoei Kisen Kaisha telah mengeluarkan kenyataan pada Khamis lalu memohon maaf terhadap situasi tersebut dan memberi jaminan untuk menyelesaikan masalah ini secepat mungkin.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Kekayaan Bilionair Malaysia Meningkat Sebanyak RM165 Bilion Sejak 2010

Share it

Jumlah kekayaan 40 bilionair Malaysia telah meningkat sebanyak RM165 bilion iaitu peningkatan hampir 97% kepada RM335 bilion pada tahun 2019 berbanding RM170 bilion pada 2010. Peningkatan kekayaan bilionair Malaysia didorong oleh dua faktor iaitu kenaikan pegangan aset iaitu saham yang tersenarai di pasaran saham dan kemerosotan matawang Ringgit berbanding Dolar Amerika.

Tokoh korporat, Robert Kuok kekal mengungguli carta individu terkaya di Malaysia dengan kekayaan berjumlah RM52 biliion. Di tangga kedua ialah Quek Leng Chan dengan kekayaan RM38 bilion manakala pemilik Public Bank, Teh Hong Piow berada di tangga ketiga dengan kekayaan bernilai RM27 bilion.

Kiraan kekayaan bilionair Malaysia ini diambil dari kompilasi yang dikeluarkan secara tahunan oleh majalah Forbes dengan mengambil kira tukaran wang asing pada tahun semasa.

Jika faktor matawang Ringgit yang susut tidak diambil kira, jumlah kekayaan bilionair Malaysia tetap meningkat sehingga 61% dari AS$51 bilion pada 2010 kepada AS$82 bilion pada 2019 iaitu bersamaan dengan AS$31 bilion.

Perbandingan dengan bilionair serantau juga menunjukkan bahawa rata-rata bilionair di negara lain turut mengalami peningkatan kekayaan. Kekayaan bilionair Indonesia meningkat 80% dari AS$71 bilion kepada AS$128 bilion manakala kekayaan bilionair Singapura pula meningkat 167% kepada AS$123 bilion dalam tempoh yang sama.

Pemilik Hong Leong Group, Quek Leng Chan mencatatkan peningkatan kekayaan tertinggi dalam kalangan bilionair Malaysia dengan peningkatan sebanyak AS$5.5 bilion dan diikuti oleh pemilik kasino terbesar di Kemboja, Chen Lip Keong yang meraih peningkatan berjumlah AS$4.8 bilion sejak tahun 2010. Bilionair lain yang turut menerima durian runtuh pada tempoh yang sama ialah Lim Kok Thay ( Genting Group ) , Lao Cho Kun ( Hap Seng ) dan Teh Hong Piow ( Public Bank ).

Peningkatan kekayaan mereka yang mendadak ini tidak mengejutkan jika diteliti dari kenaikan harga yang dimiliki oleh mereka. Saham Hong Leong Group sebagai contoh meningkat dari RM7.70 sesaham pada Januari 2010 kepada lebih RM20 pada 2019. Nilai saham NagaCorp yang tersenarai di pasaran saham Hong Kong milik Chen Lip Keong pula meningkat dari HK$0.90 kepada HK$8.00 dalam tempoh yang sama.

Etnik Cina kekal mengungguli dalam senarai bilionair di Malaysia dengan kira-kira 28 orang dari keseluruhan 40 bilionair terkaya di Malaysia pada tahun 2019. Jumlah ini menunjukkan peningkatan 3 orang berbanding 25 orang pada tahun 2010. Jumlah bilionair Melayu pula berkurangan dari 11 orang pada 2010 kepada 6 orang pada tahun 2019 manakala kaum India kekal 4 orang.

Ini bermaksud 70% dari 40 orang terkaya pada 2019 berbangsa Cina meningkat dari 62.5% pada 2010. Peratusan bilionair Melayu pula menurun dari 27.5% pada 2010 kepada 15% pada 2019.

Enam orang bilionair Melayu yang tersenarai pada tahun lepas ialah Syed Mokhtar al-Bukhary, Kamaruddin Meranun, Ahmayuddin Ahmad, Syed Azman Syed Ibrahim, Azman Hashim dan juga Mohd Abdul Karim Abdullah.

Nilai kekayaan minimum untuk tersenarai dalam kalangan 40 orang terkaya di Malaysia pada tahun lalu ialah AS$345 juta ataupun bersamaaan dengan RM1.4 bilion

Perspektif

How Rich are the Rich? Nilai kekayaan 40 bilionair Malaysia ini bersamaan dengan 23% keseluruhan ekonomi Malaysia pada tahun lalu. Dalam kata lain, nilai kekayaan bilioanair Malaysia ini lebih besar berbanding ekonomi Selangor pada tahun 2018 yang berjumlah RM333 bilion. Bahkan jika digabungkan keseluruhan ekonomi di negeri-negeri utara dan pantai timur Malaysia iaitu Perlis, Kedah, Pulau Pinang, Perak, Kelantan, Terengganu dan Pahang ( RM330 bn ), ia masih belum mampu menandingi nilai kekayaan bilionair Malaysia.

Kekayaan 40 bilionair ini juga lebih besar dari pendapatan tahunan 5.5 juta isi rumah di Malaysia. Data Jabatan Perangkaan Malaysia menunjukkan bahawa pendapatan B40 dan M40 di Malaysia pada tahun 2016 hanyalah sekitar RM309.6 bilion. Angka ini lebih rendah berbanding kekayaan 40 bilionair Malaysia yang berjumlah RM335 bilion.

Penyelidik ekonomi politik, Fikri Fisal ketika ditanya mengenai isu ini berpendapat bahawa dasar kerajaan juga banyak membantu bilioanair Malaysia untuk meraih keuntungan jangka panjang sekaligus melebarkan lagi jurang kekayaan.

“ Sudah pasti ekonomi politik Malaysia menyumbang kepada peningkatan jurang ketidaksamaan ekonomi. Akibat tindakan pentadbiran terdahulu, lahirnya golongan kapitalis yang banyak menerima sokongan kerajaan dalam aktiviti-aktiviti ‘bukan produktif’ merangkumi sektor tenaga, perjudian, telekomunikasi dan lain-lain. Dengan sokongan sebegitu, jelas lagi nyata keuntungan yang dikaut mereka sendiri terjamin buat jangka masa panjang. “

Penulis bersama buku Minister of Finance Incorporated ini juga menempelak segelintir kroni-kroni bilionair di Malaysia yang tidak inovatif dan hanya mengejar keuntungan semata-mata sambil membandingkan situasi di Korea Selatan.

“ Kroni di Korea juga ramai tetapi mereka terlibat dalam aktiviti-aktiviti ‘produktif’ dan kini sudahpun menjadi pengeskport besar barangan berteknologi tinggi dan inovatif, justeru memperhebatkan lagi ekonomi mereka. Malangnya, kelas kapitalis Malaysia lebih bermotifkan keuntungan semata-mata dan gagal menyumbang kepada peningkatan daya teknologi dan inovasi ekonomi watan. “

Kenyataan ini ada asasnya, majalah ekonomi antarabangsa, The Economist pada tahun 2016 meletakkan Malaysia di tangga kedua di dalam senarai Indeks Kroni Kapitalisme selepas Rusia kerana kebanyakkan bilionair Malaysia terlibat dalam sektor-sektor
rent-seeking
 seperti kasino, perbankan, pertahanan, pelabuhan, tenaga dan telekomunikasi.

Menurut indeks tersebut, kekayaan bilionair Malaysia yang terlibat dalam sektor rent-seeking bersamaan dengan 13% Keluaran Dalam Negara Kasar Malaysia.

Berapa ramai orang kaya di Malaysia?

Syarikat perundingan berpangkalan di London, Knight Frank dalam laporan yang dikeluarkan secara tahunan iaitu The Wealth Report melaporkan bahawa terdapat 29,272 jutawan di Malaysia pada tahun 2018. Angka ini dijangka meningkat kepada 37,315 orang pada 2023. Manakala jumlah hartawan pada tempoh yang sama dijangka meningkat dari 636 orang kepada 830 orang.

Knight Frank mendefinisikan jutawan sebagai mana-mana individu yang mempunyai nilai aset melebihi AS$1 juta dengan tidak mengambil kira rumah utama mereka. Definisi hartawan pula adalah mereka yang mempunyai kekayaan melebihi AS$30 juta dengan tidak mengambil kira rumah utama mereka.

Cukai untuk Orang Kaya?

Setakat ini, tidak ada cukai khas untuk jutawan di Malaysia. Cukai pendapatan maksimum pula dikenakan sebanyak 30% kepada mereka yang mempunyai pendapatan ( layak dicukai ) melebihi RM2 juta.

Kadar cukai pendapatan untuk mereka yang berpendapatan tinggi di Malaysia jauh lebih rendah jika dibandingkan dengan negara-negara lain. Sebagai contoh, kadar cukai pendapatan maksimum untuk pekerja di England dan Australia ialah 45%. Jepun pula mengenakan kadar cukai pendapatan maksimum sebanyak 50% untuk mereka yang berpendapatan tinggi.

Cukai-cukai terhadap pindahan aset terhadap waris seperti cukai estet pula dimansuhkan oleh kerajaan Malaysia pada tahun 1991. Sebelum ini, Malaysia mengenakan cukai sebanyak 5% untuk harta melebihi RM2 juta manakala 10% untuk apa-apa harta bernilai lebih daripada RM4 juta.

Beberapa pihak termasuk Persatuan Pengguna Pulau Pinang pernah mendesak agar cukai ini diperkenalkan semula namun tiada sebarang respon positif dari pihak kerajaan berkenaan isu ini.

Follow us on

Ikuti Ekonomi Rakyat di Telegram


Kenapa Harga Kereta Terpakai Semakin Mahal?

Share it
‘Bapaku pulang dari kota, bapaku belikan kereta’

Sama seperti rumah, memiliki sebuah kereta boleh dikatakan menjadi satu idaman, lebih-lebih lagi buat golongan muda yang baru memasuki alam pekerjaan. Pilihan yang terbaik sudah semestinya membeli kereta baru, ataupun kereta
first-hand
. Kereta baharu lebih terjamin dari segi kualitinya serta mempunyai waranti yang lebih baik berbanding kereta yang sudah pun digunakan orang lain sebelum ini, juga disebut sebagai kereta terpakai atau kereta
second-hand.

Ada di antara kita yang bertuah kerana kereta pertama mereka di belikan oleh orang tua mereka, sama seperti situasi di dalam lirik lagu kanak-kanak di atas. Namun, tidak semua orang begitu bertuah dan bernasib baik. Ada dalam kalangan mereka yang terpaksa bekerja keras menyimpan wang untuk membeli kereta pertama, sama ada kereta baharu ataupun kereta terpakai. Terdapat juga sesetengah orang yang membeli kereta terpakai, terutamanya kereta import, kerana harganya yang lebih murah berbanding dibeli secara
first hand
.

*Kereta pada kebiasaannya kini menjadi pinjaman kedua anak muda selepas pinjaman pendidikan

Lazimnya, kereta terpakai lebih murah daripada kereta baru kerana sifat nilai kereta yang menurun mengikut masa. Namun begitu harga kereta terpakai dilaporkan semakin mahal semenjak kebelakangan ini, lebih-lebih lagi sejak negara beralih ke fasa endemik.

Perodua Myvi H terpakai tahun 2019 misalnya dijual pada harga RM50,000, hanya 8.9% lebih rendah berbanding unit baru yang dijual pada harga RM54,900. Trend yang serupa juga dapat dilihat pada kereta-kereta popular lain yang dikeluarkan oleh Perodua.

Peralihan negara ke fasa endemik merangsang permintaan kereta terpakai

Terdapat beberapa faktor yang menyebabkan harga kereta terpakai menjadi semakin mahal. Jika sebelum ini ketika fasa pandemik COVID-19, sebahagian orang terpaksa menjual kereta mereka untuk meringankan beban komitmen yang mereka tanggung.

Walaubagaimanapun, peralihan ke fasa endemik menyebabkan permintaan terhadap kereta terpakai naik. Menurut teori asas ekonomi, apabila permintaan naik, harga pun akan ikut naik.

Menurut Presiden Federation of Motor and Credit Companies Association of Malaysia (FMCCAM), Datuk Tony Khor ketika ditemubual The Star, pertumbuhan jualan kereta terpakai dijangka naik sebanyak dua digit bagi tahun ini

Keputusan Kerajaan untuk membenarkan pengeluaran simpanan KWSP turut menyumbang kepada kenaikan permintaan dan harga kereta terpakai. Hal ini kerana terdapat sebahagian daripada mereka menggunakan wang pengeluaran KWSP tersebut untuk membayar wang pendahuluan kereta terpakai.

Menurut statistik yang dikeluarkan KWSP, sepanjang tempoh COVID-19, sebanyak RM145 billion telah dikeluarkan oleh ahli-ahli KWSP daripada akaun simpanan persaraan masing-masing menerusi i-Sinar, i-Lestari, i-Citra dan Pengeluaran Khas RM10,000.

Pembukaan sempadan negara serta nilai matawang dolar Singapura yang kukuh berbanding ringgit juga menyumbang kepada kenaikan permintaan kereta terpakai terutamanya dalam kalangan warga Malaysia yang bekerja di Singapura.

Tempoh menunggu kereta baru yang sangat lama menyebabkan harga kereta terpakai naik

Sebuah lagi faktor ialah tempoh menunggu yang terlalu lama untuk membeli kereta baru. Di Malaysia, pelanggan yang berhajat untuk membeli kereta baru perlu menunggu berbulan-bulan, bahkan ada model kereta yang mempunyai tempoh menunggu melebihi setahun. Kelewatan ini berpunca daripada kekurangan bekalan cip mikro yang melanda industri automotif seluruh dunia gara-gara gangguan rantaian bekalan.

Ada di antara pelanggan ini dilaporkan tidak kisah untuk membatalkan hasrat membeli kereta baru dan terus membeli kereta terpakai yang tersedia dalam pasaran. Perkara ini sekali lagi menyebabkan permintaan dan harga kereta terpakai terus meningkat.

Dalam masa yang sama, sebahagian orang yang berhasrat menjual kereta milik mereka bagi digantikan dengan kereta baru juga terpaksa melupakan hasrat itu seketika dek kerana tempoh menunggu yang terlalu lama. Akibatnya, bekalan kereta terpakai di dalam pasaran jatuh sedangkan permintaan dan harga, masing-masing naik sebanyak 8% dan 5% bagi suku pertama 2022 menurut FMCCAM.

Platform jualan kereta terpakai atas talian, rahmat buat pelanggan?

Di Malaysia, terdapat banyak platform jualan kereta terpakai secara atas talian seperti mudah.my, Carsome dan myTukar. Kewujudan platform-platform ini memudahkan pelanggan untuk membeli kereta terpakai tanpa perlu
survey
 secara fizikal di kedai.

Carsome dan myTukar dilihat lebih dipercayai ramai kerana harga yang dipaparkan di platform mereka adalah lebih telus tanpa sebarang kos tersembunyi. Kelebihan ini adalah situasi menang-menang buat kedua-dua pihak penjual dan pembeli. Berbeza dengan sesetengah platform jualan yang lain, ada di antaranya tidak memaparkan kos sebenar untuk membeli kereta terpakai.

Di Carsome misalnya, harga yang ditulis di laman sesawang mereka adalah termasuk sekali dengan cukai jalan, bayaran PUSPAKOM, bayaran pemprosesan pinjaman dan juga bayaran tukar milik. Ketelusan informasi ini boleh menambahkan keyakinan bakal pembeli.

*Kos insurans dibayar asing

Bercakap soal keyakinan, industri kereta terpakai agak unik kerana sering berisiko terdedah dengan masalah ‘
asymmetric information
’ atau informasi yang tidak setara di antara penjual dan pembeli. Dalam kes kereta terpakai, hanya pemilik kereta berkenaan sahaja yang benar-benar tahu keadaan sebenar kereta itu sama ada pernah kemalangan, ditenggelami banjir, sering bermasalah ketika memandu serta pelbagai lagi isu. Penjual kereta terpakai yang tidak bertanggungjawab mungkin merahsiakan maklumat sebegini daripada pembeli.

Industri kereta terpakai juga selalu dikaitkan dengan masalah ‘lemon’. Namun, ‘lemon’ dalam perbincangan ini bukanlah sejenis buah, sebaliknya merujuk kepada istilah kereta yang rosak. Masalah pembelian kereta ‘lemon’ ini terjadi kerana hanya penjual mengetahui nilai sebenar sesebuah kenderaan tersebut sekaligus menyebabkan hanya urusniaga yang menguntungkan penjual akan berlaku.

Sebagai contoh, jika penjual mengetahui nilai sebenar harga kereta yang elok bernilai RM10,000 tetapi pembeli menawarkan harga kurang dari RM10,000, maka urusniaga tidak akan berlaku. Namun demikian, jika penjual mengetahui harga sebenar kereta yang rosak hanya RM8,000 tetapi pembeli menawarkan harga lebih dari RM8,000, maka urusniaga akan berlaku.

Walaupun kereta terpakai juga mempunyai waranti, kadangkala kerosakan yang ada itu tidak cukup untuk dilindungi oleh waranti semata-mata. Di Malaysia, pembeli kereta terpakai hanya dilindungi oleh Akta Perlindungan Pengguna yang bersifat umum, setakat ini. Apa yang diperlukan ialah undang-undang ‘lemon’ yang khas melindungi kes-kes tuntutan ganti rugi melibatkan kereta terpakai.

Tinjauan di laman sesawang Carsome dan myTukar mendapati syarikat ini memaparkan maklumat pemeriksaan kenderaan bagi setiap kereta yang diiklankan. Maklumat pemeriksaan ini berguna untuk para pelanggan menentukan kualiti sebenar kereta terpakai yang dijual. Apa yang menariknya, kedua-dua syarikat ini turut mewajibkan setiap penjual kereta untuk menjalani pemeriksaan kenderaan secara percuma bagi menentukan nilai serta kualiti kereta tersebut.

Industri kereta terpakai Malaysia: Duopoli Carsome dan myTukar?

Ketika ini, Carsome dan myTukar dilihat cuba menguasai industri kereta terpakai di Malaysia. Carsome selaku syarikat unicorn pertama tanah air dilaporkan berjaya menjual sebanyak 18,000 unit kereta terpakai sebulan dan bercita-cita mengembangkan perniagaan mereka dengan lebih besar di rantau Asia Tenggara. Namun begitu, syarikat bernilai USD1.7 billion itu dilaporkan telah memberhentikan 10% staf mereka di saat dunia menghadapi kemungkinan kemelesetan ekonomi tahun hadapan. Maka persoalannya, adakah pelan pengembangan mereka ini boleh diteruskan dengan mampan?

Begitu juga dengan myTukar yang telah membuat penjenamaan semula pada Julai lepas, mereka turut berkongsi cita-cita sama untuk mengukuhkan lagi perniagaan mereka di rantau ini. Sudah semestinya strategi-strategi ini memerlukan dana yang banyak.

Namun seperti unicorn-unicorn yang lain, sebahagian besar perbelanjaan awal di dalam proses pengembangan syarikat dibiayai oleh dana pelabur. Dan apabila dana semakin berkurangan kelak, maka pelbagai taktik korporat akan diambil seperti mengurangkan bilangan pekerja untuk memuaskan hati pelabur.

Tetapi itu bukanlah masalah anda sebagai pelanggan. Apa yang penting, anda akan menikmati pelbagai tawaran terbaik dari penyedia platform jualan kereta terpakai kerana promosi-promosi ini sebahagian daripada strategi mereka untuk meluaskan pegangan pasaran di dalam industri jualan kereta terpakai di Malaysia.

Ikuti Ekonomi Rakyat di Telegram


Kenapa Harga Saham Meningkat Sewaktu Covid-19?

Share it
Harga Saham Meningkat 29% Sewaktu Pandemik Covid-19

Indeks Bursa Malaysia telah jatuh mendadak pada Mac tahun lalu susulan jangkitan Covid-19 yang kian merebak ketika itu. Dari sekitar 1530 mata pada pertengahan Februari 2020, indeks KLCI menjunam kepada 1300 mata, paras terendah sejak tahun 2010.

Namun reaksi panik pasaran tidak bertahan lama. Indeks Bursa Malaysia terus melonjak sehingga meningkat kepada 1680 mata pada penghujung tahun lalu. Dalam masa yang sama, pelabur-pelabur runcit berkongsi di sana sini mengenai keuntungan yang diraih tatkala dunia berhadapan dengan krisis ini.

Istilah
Glovemania
 sering diungkap bagi menggambarkan fenomena saham-saham pengeluar sarung tangan yang terus melangit. Saham Top Glove misalnya meningkat dari RM2.00 kepada RM9.00* lantas pernah berada di kedudukan kedua sebagai syarikat paling bernilai di Malaysia selepas Maybank.

*Harga setelah mengambil kira saham bonus yang diterbitkan

Sebuah lagi syarikat pengeluar sarung tangan, Hartalega pula pernah merekodkan modal pasaran sebanyak RM62 bilion apabila harga saham mereka meningkat melebihi RM9.00 sesaham.

Persoalannya, mengapakah indeks Bursa Malaysia mampu pulih dengan begitu cepat ketika krisis Covid-19 ini melanda. Dan apa yang lebih menakjubkan, peningkatan yang dicapai ini adalah lebih tinggi berbanding prestasi indeks KLCI pada sebelum pandemik ini dicapai.

Sentimen Negatif Punca Harga Saham Merudum Sewaktu Pandemik Covid-19

Jurulatih saham, Daniel Lim dari VI College yang ditemubual oleh Ekonomi Rakyat menyatakan bahawa salah satu punca mengapa saham jatuh merudum adalah kerana sentimen negatif berikutan dengan liputan meluas mengenai wabak Covid-19.

Situasi ini telah mewujudkan emosi ketakutan dalam kalangan pelabur sekaligus menyebabkan mereka menjual saham-saham mereka pada ketika itu. Namun setelah beberapa bulan, dengan perkembangan positif seperti vaksin dan sebagainya, keyakinan pelabur kian pulih menyebabkan pasaran modal negara ini kembali meningkat.

” Sentimen pada waktu tersebut dikuasai liputan-liputan berita negatif mengenai pandemik Covid-19. Bukan saja di negara kita, malah di luar negara juga. Ramai pelabur yang ketakutan dan mula menjual saham mereka pada apa-apa harga yang mereka dapat untuk elak kerugian. “

Daniel Lim turut berkata pada tahun lalu, pelabur runcit merupakan pelabur terbesar di Bursa Malaysia dengan pembelian bersih sebanyak RM14.3 bilion. Jumlah ini lebih tinggi berbanding pelabur institusi yang hanya membuat pembelian bersih sebanyak RM10.3 bilion untuk tempoh yang sama.

Pengenalan moratorium pinjaman selama enam bulan telah menyumbang kepada penyertaan pelabur runcit ke dalam pasaran saham. Kata Daniel, ramai pelabur yang meraih keuntungan jangka pendek sewaktu beberapa bulan pertama krisis Covid-19 melanda.

” Peningkatan indeks KLCI ini juga didorong oleh penyertaan daripada pelabur runcit semasa Covid-19 kerana mereka sentiasa di rumah. Mereka tiada benda nak buat pada ketika itu ( kerana perintah berkurung ). Dan mereka nak dapatkan pulangan jangka pendek melalui saham. “

Kekayaan Bilionair Meningkat 14%

Majalah Forbes yang mengeluarkan senarai orang terkaya di Malaysia setiap tahun mendedahkan bahawa kekayaan 50 orang terkaya di Malaysia telah meningkat 14% kepada RM374 bilion.

Ketika ditanya kepada Daniel Lim mengenai fenomena ini. Beliau berkata bahawa pemikiran golongan kaya dan orang kebanyakan adalah berbeza dimana golongan berharta sentiasa memikirkan tentang bagaimana untuk membina kekayaan.

Pelabur Runcit Sumbang Kepada Peningkatan Indeks Pasaran Saham

Golongan ini menurutnya tidak memperoleh pendapatan melalui gaji tetapi melabur banyak di dalam aset seperti saham yang memberikan pulangan dividen dan modal. Beliau menyarankan orang ramai untuk belajar daripada sikap yang diamalkan oleh golongan elit ini untuk menambah kekayaan mereka.

Salah satunya adalah melalui
value investing
 ataupun pelaburan berasaskan nilai. Teknik ini membantu pelabur untuk membina aset yang lebih kukuh dalam jangka masa panjang tanpa perlu kerap melihat carta dan perubahan harga saham kerana kaedah  ini lebih tertumpu kepada fundamental syarikat.

Walaubagaimanapun, Daniel Lim menyarankan kepada mereka yang berminat untuk melabur untuk tidak terus melabur tanpa mempunyai sebarang ilmu. Kata beliau, melabur tanpa ilmu boleh diibaratkan sebagai berjudi kerana pengetahuan yang lemah.

” Jangan sesekali sentuh saham kalau anda tiada ilmu. Peluang untuk anda rugi amat tinggi sebab anda tidak tahu apa yang anda tengah buat. Melabur seperti ini betul-betul bahaya. “

Oleh itu, beliau menasihatkan pelabur untuk belajar dan mencari mentor terlebih dahulu sebelum menyentuh pasaran saham.

Beliau mengajak orang ramai untuk menyertai acara khas secara PERCUMA iaitu
Bijak Labur Edisi Khas: Saham atau Hartanah
, yang dianjurkan oleh VI College dengan kerjasama Faizul Ridzuan, pelabur & pakar hartanah terkenal. Anda boleh pelajari kedua-dua instrumen pelaburan hanya dalam satu hari sahaja iaitu pelaburan saham dan hartanah secara selamat serta mendepatkan keuntungan secara konsisten.

Pelbagai formula rahsia dan strategi pelaburan akan dikongsikan sebagai panduan sebelum memulakan pelaburan anda. Jadi, jangan terlepas ikuti acara khas ini pada
20 November 2021, Sabtu jam 10 pagi hingga 5 petang.

Untuk mengetahui dengan lebih lanjut mengenai
value investing
, ikuti seminar pelaburan
PERCUMA
 yang dianjurkan oleh VI College melalui pautan [
ini
 ]

Ikuti Ekonomi Rakyat di Telegram


Kenapa KDNK Bukan Indikator Ekonomi Yang Baik

Share it
Keluaran Dalam Negara Kasar ataupun lebih dikenali sebagai KDNK ( GDP di dalam Bahasa Inggeris ) merupakan petunjuk ekonomi utama yang digunakan oleh pembuat dasar, ahli ekonomi dan penyelidik dalam mengukur prestasi ekonomi sesebuah negara.

KDNK mengukur nilai untuk keseluruhan produk akhir dan perkhidmatan yang dikeluarkan di dalam sesebuah kawasan untuk tempoh masa yang tertentu. Kebiasaannya, KDNK sesebuah negara dikira oleh badan-badan berautoriti untuk setiap tiga bulan sekali.

Pengeluaran barangan seperti kereta, jualan makanan di restoran, pembinaan rumah dan sebagainya dimasukkan ke dalam KDNK negara. Peningkatan KDNK ( pada harga malar ) dianggap sebagai satu perkembangan ataupun pertumbuhan ekonomi untuk sesebuah negara.

Obsesi terhadap KDNK dilihat kekal bertapak kukuh dalam kalangan pembuat dasar di negara ini. Namun begitu, KDNK bukanlah satu petunjuk yang sempurna bagi mencerminkan keadaan ekonomi untuk sesebuah negara.

Contohnya mudah, kesesakan lalu lintas yang mengakibatkan lebih banyak bahan api digunakan adalah baik untuk ekonomi. Hal ini kerana lebih banyak bahan api dibeli, lebih tinggilah KDNK untuk sesebuah negara.

Hakikatnya, berada di dalam kesesakan lalu lintas bukanlah satu situasi yang digemari oleh orang ramai. Pelepasan karbon yang keluar dari corong ekzos misalnya sesuatu yang buruk untuk alam sekitar. Begitu juga dengan tekanan mental yang dihadapi orang ramai apabila terpaksa berhadapan dengan kesesakan lalu lintas setiap hari.

Tetapi dari sudut KDNK, kesesakan lalu lintas baik untuk ekonomi.

KDNK yang menjadi zikir harian sebilangan ahli ekonomi juga tidak mengukur sebahagian besar aktiviti domestik yang dibuat tanpa berasaskan keuntungan. Ibubapa yang memasak sarapan untuk anak-anaknya setiap hari sebelum ke sekolah tidak dimasukkan ke dalam KDNK.

Namun begitu, perkara yang sama jika dilakukan oleh seorang tukang masak di kantin sekolah, aktiviti tersebut dimasukkan ke dalam perkiraan KDNK.

KDNK juga hanya memfokuskan kepada jumlah pengeluaran akhir sesebuah produk tanpa mengira siapakah yang mendapat manfaat daripada pertumbuhan KDNK sesebuah negara.

Sebagai contoh, andaikan ekonomi Malaysia meningkat dari RM100 bilion tahun lalu kepada RM120 bilion tahun ini. Peningkatan RM20 bilion bukannya bermakna ia dikongsi secara saksama dengan semua pihak tidak kira kaya ataupun miskin.

Boleh jadi peningkatan pertumbuhan RM20 bilion untuk hanya memanfaatkan golongan kaya di negara ini tatkala nasib hidup golongan bawahan kekal serupa.

Jurang ketidaksamaan di Malaysia juga belakangan ini menunjukkan agihan pendapatan yang tidak adil. Meskipun ekonomi Malaysia berkembang dari 4.3% hingga 5.8% dari tahun 2016 hingga 2019, namun jurang pendapatan telah meningkat dari dari 0.399 kepada 0.407.

Laporan Penyiasatan Isi Rumah turut menunjukkan bahawa Malaysia pendapatan golongan B40 tumbuh perlahan berbanding pendapatan T20. Situasi ini berlaku tatkala KDNK berkembang dengan kadar yang memberangsangkan.

[ Rujuk Artikel :
B40 Semakin Ketinggalan, Malaysia Gagal Capai Sasaran RMK-11
 ]

Aktiviti perjudian dan pelacuran juga baik untuk KDNK. Meskipun kegiatan dianggap sebagai kurang bermoral oleh majoriti rakyat Malaysia, tetapi dari sudut lain, ekonomi gelap seperti ini juga boleh menyumbangkan kepada KDNK di sesebuah negara.

KDNK di United Kingdom misalnya pada tahun 2014 telah meningkat 1.0% apabila Kesatuan Eropah mengeluarkan format baru perkiraan KDNK dengan memasukkan sekali aktiviti-aktiviti pelacuran, dadah dan sebagainya di dalam statistik ekonomi.

Di Malaysia, perkara sama boleh dilakukan, aktiviti pelacuran dan penjualan dadah boleh dihalalkan bagi meningkatkan angka pertumbuhan ekonomi. Pembukaan lebih banyak kasino di dalam negara juga boleh menyumbang berbilion ringgit ke dalam sektor pelancongan negara.

Keluar Dari Obsesi KDNK

Tidak dapat dinafikan, Keluaran Dalam Negara Kasar merupakan satu petunjuk yang berguna dalam mengimbas prestasi ekonomi sesebuah negara secara kasar. Negara-negara dengan KDNK per kapita tinggi secara amnya mempunyai taraf kehidupan yang lebih baik berbanding negara dengan KDNK per kapita yang rendah.

Namun begitu, kita tidak harus terlalu taksub dengan angka-angka ini tanpa memikirkan situasi di jalanan. KDNK tidak mengukur tahap kesihatan kanak-kanak di sesebuah negara. KDNK juga tidak mencerminkan tahap pendapatan yang diperoleh Mak Cik Kiah yang tinggal di flat perumahan kos rendah di Kuala Lumpur.

Tahun ini, Malaysia pada awalnya ketika pembentangan Belanjawan 2021 mengunjurkan KDNK negara bakal meningkat diantara 6.0% hingga 7.5%. Namun risiko pertumbuhan kekal tinggi apatahlagi selepas pelaksanaan PKP2.0 dan PKP3.0 pada tahun ini.

Walaupun angka tersebut masih relevan untuk dimasukkan ke dalam laporan-laporan ekonomi penting negara, tetapi Malaysia harus memikirkan cara untuk merangka halatuju ekonomi negara melangkaui statistik KDNK.

New Zealand misalnya pada tahun 2019 telah merangka Belanjawan tanpa memikirkan obsesi terhadap KDNK.
The Wellbeing Budget
 pada tahun tersebut memfokuskan lima aspek untuk menambahbaik kesejahteraan hidup warganya.

Lima aspek tersebut adalah ;

Mempertimbangkan Isu Kesihatan Mental Secara Serius

Kesejahteraan Kanak-kanak

Menyokong Aspirasi Etnik Maori & Pasifika

Mewujudkan Negara yang Berproduktif

Mentransformasikan Ekonomi

Dalam kata lain, New Zealand turut memfokuskan kesejahteraan hidup rakyat dalam mencapai objektif yang dirangka di dalam Belanjawan, bukannya hanya melihat kepada pertumbuhan KDNK.

Di Malaysia, keputusan-keputusan yang dibuat kerajaan dalam menguruskan pandemik Covid-19 sebelum ini kelihatan banyak berkiblatkan KDNK. Hanya apabila kes-kes meningkat sehingga tidak terkawal beberapa minggu yang lalu barulah mereka sedar bahawa nyawa yang perlu diutamakan berbanding KDNK. Ya benar, nyawa manusia mungkin tidak bernilai dari sudut ekonomi, namun bagi mereka yang kehilangan orang yang tersayang, nyawa mereka tidak ternilai.

Mereka yang berada di pucuk pimpinan harus melihat manusia sebagai seorang insan, sebagai seorang ibu bapa, sebagai seorang rakan. Bukannya melihat angka-angka kematian setiap hari sebagai statistik semata-mata. Situasi seperti ini tidak tidak sepatutnya berulang lagi.

Ahli akademik, penyelidik serta pembuat dasar di negara ini perlu cuba untuk keluar dari tempurung KDNK secepat mungkin. Bahkan lebih baik jika mereka menyemak semula kerelevanan segala teori ekonomi yang mereka pelajari ketika berada di universiti.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Kerajaan Bentang Belanjawan 2022 Dengan Peruntukan RM332 Bilion

Share it
Kedudukan Kewangan Kerajaan Persekutuan

Menteri Kewangan, Tengku Zafrul Aziz membentangkan Bajet 2022 semalam dengan tema Keluarga Malaysia, Makmur Sejahtera. Sebanyak RM332 bilion diperuntukkan oleh Kerajaan Malaysia bagi tahun 2022 dimana RM223.5 bilion akan disalurkan untuk perbelanjaan mengurus manakala RM75.6 bilion diperuntukkan untuk perbelanjaan pembangunan.

Bantuan kepada golongan berpendapatan rendah ditingkatkan kepada RM2,000 bagi isi rumah yang memperoleh pendapatang kurang dari RM2,500 sebulan dan mempunyai tiga orang anak atau lebih. Manakala untuk bapa atau ibu tunggal, bantuan RM500 akan disalurkan kepada mereka yang berpendapatan kurang dari RM5,000 sebulan.

Kerajaan juga mengumumkan peruntukan sebanyak RM32.4 bilion kepada Kementerian Kesihatan bagi melaksanakan program-program kesihatan. Manakala Kementerian Pendidikan diperuntukkan sebanyak RM52.6 bilion pada tahun hadapan.

Selain itu, bagi memastikan orang ramai mempunyai pekerjaan, kerajaan akan melaksanakan inisiatif JaminKerja dengan memberi subsidi kepada majikan untuk menggajikan pekerja. Langkah ini akan memanfaatkan sekitar 600,000 orang rakyat Malaysia dengan kos sekitar RM4.8 bilion.

Penempatan 80,000 orang di sektor GLC dan kerajaan juga akan terus dilaksanakan melalui program MySTEP.

Menurut ucapan Tengku Zafrul, ekonomi pada tahun ini dijangka berkembang sekitar 3% hingga 4%. Manakala untuk tahun 2022, ekonomi Malaysia diunjurkan meningkat sekitar 5.5% hingga 6.5%.

Kata beliau, ekonomi Malaysia pada separuh pertama telah meningkat 7.1% berbanding tahun sebelumnya. Namun disebabkan perintah berkurung pada suku ketiga, prestasi ekonomi diramalkan terkesan sebelum kembali rancak pada suku terakhir tahun ini.

Defisit fiskal pada tahun ini pula dianggarkan sekitar 6.5% namun dijangka turun pada tahun hadapan kepada 6.0%.

Perbelanjaan Mengurus Kerajaan

Kerajaan Malaysia turut mengumumkan untuk mengenakan cukai makmur iaitu cukai keuntungan luar biasa kepada syarikat-syarikat yang mencatatkan keuntungan besar. Pendapatan bercukai melebihi RM100 juta akan dikenakan cukai pada kadar 33%, lebih tinggi berbanding kadar cukai korporat semasa pada 24% ( untuk RM100 juta pertama ).

Dasar ini hanya akan dijalankan untuk taksiran cukai tahun hadapan.

Namun begitu, had ambang bagi levi minyak kelapa sawit ditingkatkan dari RM2,500 kepada RM3,000 setan buat pengeluar di Semenanjung Malaysia. Manakala di Sabah dan Sarawak, had ambang ditingkatkan kepada RM3,500 dengan kesemuanya perlu membayar levi pada kadar 3%.

Terkini, industri kelapa sawit merekodkan prestasi memberangsangkan setelah harga minyak kelapa sawit meningkat sehingga RM5,000 setan, tertinggi dalam sejarah.

Bagi memastikan kewangan negara diuruskan dengan baik, kerajaan juga akan memperkenalkan Akta Tanggungjawab Fiskal bagi memastikan kemampanan fiskal. Akta ini dijangka dibentangkan pada tahun hadapan.

Ikuti Ekonomi Rakyat di Telegram


Kerajaan Malaysia Berdepan Krisis Kepercayaan Rakyat

Share it

Malaysia masih terus bergelut dalam melandaikan keluk kes-kes baru Covid-19 meskipun kita sudah memasuki minggu keempat sejak Perintah Kawalan Pergerakan 2.0 dilaksanakan pada 13 Januari lalu.

Walaupun kes-kes baru kian berkurangan pada akhir-akhir ini, namun bilangan kes ini masih lagi dianggap tinggi berbanding tahun lalu. Purata bilangan kes pada tahun lalu hanyalah 309 kes sehari tetapi kini, ia meningkat lebih 10 kali ganda kepada 3,399 kes sehari.

PKP2.0 juga tidak mengurangkan kes secara mutlak meskipun Kementerian Kesihatan Malaysia memaklumkan nilai kebolehjangkitan menurun kepada 0.91 pada 8 Februari lalu. Purata kes baru untuk tujuh hari terakhir pada 13 Januari lalu adalah 2,726 kes manakala purata kes baru harian kini 38% lebih tinggi iaitu pada 3,768 kes.

PKP2.0 Kurang Berkesan

Institut Penyelidikan Ekonomi Malaysia ( MIER ) menjelaskan PKP pertama pada Mac tahun lalu telah berjaya untuk menurunkan kadar pertumbuhan jangkitan harian sebanyak 21.43 mata dalam tempoh 18 hari pertama PKP. Namun keadaan sedemikian tidak berlaku pada PKP2.0 yang kita lalui kini.

Jumlah kes di Malaysia juga adalah antara yang tertinggi di Asia Tenggara selepas Singapura. Malaysia mencatatkan 7,528 kes bagi setiap sejuta populasi, lebih tinggi berbanding Indonesia dan Filipina yang mencatatkan 4,235 dan 5,087 kes bagi setiap sejuta populasi.

Namun kini, pelbagai sektor ekonomi telah dibenarkan untuk beroperasi semula. Ia suatu berita baik kepada perniagaan di Malaysia meskipun risiko terhadap bahaya Coronavirus kekal tinggi.

Kerajaan Kurang Dipercayai, Keputusan Yang Dibuat Mengelirukan

Keputusan yang dibuat oleh kerajaan kadangkala dipersoalkan kewajarannya. Sebagai contoh, pengumuman kerajaan Malaysia untuk melaksanakan PKP2.0 selama 14 hari bermula 13 Januari lalu amat menyusahkan ramai pihak dan menunjukkan ketidakcekapan kerajaan dalam menguruskan pandemik ini.

Hal ini kerana kerajaan tidak dapat melihat impak dan kesan PKP2.0 dalam tempoh 14 hari.

Perkara ini memeningkan ramai pihak. Ketua Pengarah Kesihatan, Dr Noor Hisham Abdullah sendiri mengakui impak pelaksanaan PKP2.0 hanya dapat dilihat selepas 26 Januari pada 19 Januari. Namun begitu, pengumuman pertama pelaksanaan PKP2.0 dibuat hanya sehingga 26 Januari 2021.

Jika kerajaan sudah tahu bahawa impak PKP2.0 hanya dapat dilihat selepas 26 Januari, mengapa PKP tidak dilaksanakan untuk tempoh sebulan terus dimana kerajaan mempunyai ruang untuk menilai kesan PKP2.0 ini?

Pelanjutan PKP setiap dua minggu ini juga menyusahkan perniagaan dan orang ramai. Jika mereka mengetahui apa yang berlaku dalam tempoh sebulan yang akan datang, pendekatan berbeza boleh diambil dalam menguruskan dan merancang perniagaan. Namun perancangan seperti ini sukar dilakukan jika pelanjutan hanya dimaklumkan setiap dua minggu.

Langkah kerajaan memendekkan tempoh kuarantin bagi delegasi jemaah menteri yang membuat lawatan rasmi luar negara juga membangkitkan kemarahan rakyat di media sosial. Pengguna di Twitter beranggapan bahawa ia satu tindakan
double standard
 kerana rakyat yang pulang dari luar negara terpaksa dikuarantin sepuluh hari.

Ketidakpuasan hati rakyat ini disokong Gabungan Kesihatan Malaysia yang menyifatkan langkah tersebut sebagai tidak saintifik.

Apa Pandangan Rakyat

Persepsi rakyat terhadap kerajaan menerusi tinjauan Ekonomi Rakyat di Twitter menunjukkan respons negatif. 91.2% responden menyatakan bahawa kerajaan Malaysia tidak cekap di dalam menguruskan pandemik ini dan hanya 3.3% menyatakan bahawa kerajaan cekap dalam mengawal krisis ini.

Responden turut meletakkan kesalahan terhadap dasar kerajaan berikutan gelombang ketiga krisis ini. Seramai 88.6% responden menyatakan dasar kerajaan yang salah telah mengakibatkan kes bertambah  naik manakala hanya 7.4% mengatakan ketidakpatuhan rakyat sebagai punca peningkatan kes baru.

Meskipun kajian ini hanya melibatkan pengguna di Twitter, ia memberi sedikit sebanyak gambaran terhadap persepsi rakyat terhadap cara kerajaan menguruskan krisis ini. Kepercayaan rakyat terhadap kerajaan penting untuk memastikan langkah kesihatan awam berkesan dalam mengawal wabak ini.

Kerajaan Malaysia perlu mengambil langkah yang tepat dan berasaskan sains dalam memerangi virus ini. Segala tindak tanduk kerajaan yang janggal bakal dipersoalkan rakyat kelak dan ini memberi kesan terhadap keberkesanan langkah kesihatan awam yang bakal dilaksanakan kerajaan. Banyak kajian menunjukkan tahap kepercayaan rakyat merupakan salah satu kunci utama dalam memastikan perancangan kerajaan berjaya.

Perkara ini perlu diambil endah oleh Putrajaya tambahan lagi proses vaksinasi akan mula dilaksanakan oleh kerajaan tidak lama lagi. Cabaran besar bakal dihadapi KKM memandangkan hampir satu per tiga responden berkemungkinan untuk menolak vaksin ini berdasarkan tinjauan yang dibuat KKM beberapa minggu lalu.

Ikuti Ekonomi Rakyat di Telegram


Kerajaan Malaysia Mampu Jana Berbilion Ringgit Jika Spektrum 5G Dilelong

Share it
Kerajaan di seluruh dunia terima pendapatan yang besar hasil dari lelongan spektrum 5G

Pelancaran infrastruktur 5G oleh Malaysia sememangnya dinanti-nantikan oleh penggiat industri telekomunikasi tanahair dimana kemudahan internet berkelajuan tinggi ini mampu mempercepatkan pertumbuhan ekonomi berasaskan digital di negara ini.

Rangkaian sistem 5G memberi manfaat yang besar buat perusahaan-perusahaan yang memproses data pada skala yang besar sekaligus memacu negara dalam usaha membangunkan idea dan teknologi
Internet of Things
 ( IoT )

Di Malaysia, pelaksanaan 5G pada awalnya dirancang untuk dilelong kepada syarikat-syarikat telekomunikasi di dalam negara. Namun setelah peralihan kuasa berlaku Februari tahun lalu, pentadbiran Putrajaya mengambil keputusan untuk mewujudkan Digital Nasional Berhad ( DNB ) bagi mengepalai pengenalan spektrum 5G di negara ini secara solo.

Bulan lalu, syarikat telekomunikasi gergasi Sweden, Ericsson telah berjaya memenangi kontrak bernilai RM11 bilion bagi menerajui pembangunan infrastruktur 5G yang bakal dibiayai sepenuhnya oleh DNB.

Pendekatan kerajaan Malaysia untuk memberikan hak secara terus kepada Digital Nasional Berhad sebagai syarikat bertujuan khas ( SPV ) bagi membangunkan sistem 5G ini amat berbeza jika dibandingkan dengan negara-negara lain.

Negara-negara lain seperti Jerman, Korea dan Thailand umpamanya memilih untuk melelong lesen membangunkan prasarana 5G hak kepada syarikat-syarikat telekomunikasi. Langkah ini memberi pulangan yang agak lumayan buat kerajaan negara-negara tersebut.

Jerman meraih RM37 bilion hasil lelongan spektrum 5G manakala Korea Selatan pula berjaya mengutip RM25 bilion. Kerajaan Thailand juga berjaya meraih pendapatan yang besar sebanyak RM12 bilion hasil lelongan hak untuk membangunkan spektrum 5G.

Di Malaysia, kerajaan dianggarkan bakal menjana sehingga RM12 bilion jika pendekatan lelongan hak spektrum diamalkan. Sebaliknya, melalui pendekatan sedia ada, anak syarikat kerajaan ini terpaksa mencari dana sebanyak kira-kira RM11 bilion bagi membiayai projek ini.

Isu ini turut dibangkitkan oleh Ahli Parlimen Semporna, DS Shafie Apdal yang mempersoalkan kenapa spektrum 5G tidak dilelong yang boleh menjana pendapatan tambahan buat negara tambahan lagi negara berada di tengah-tengah kemelut ekonomi.

Global System for Mobile Association ( GSMA ) turut menyuarakan kebimbangan mereka berkenaan pendekatan Malaysia di dalam analisis mereka yang dikeluarkan bulan lalu yang kelihatan bercanggah dengan amalan-amalan di negara lain.

Fitch Solutions pada Februari lalu turut memberikan pandangan yang serupa dimana mereka berpendapat pendekatan ini akan merencatkan pembangunan sistem 5G yang lebih efektif.

Di Kanada misalnya, ketiga-tiga operator telekomunikasi terbesar di negara itu iaitu Rogers Communication, Bell Mobility dan Telus mendapatkan hak untuk membangunkan rangkaian 5G. Sebanyak lebih kurang $7.2 bilion diraih Kanada hasil lelongan spektrum 5G.

Pengendali telekomunikasi di Malaysia seperti Maxis juga kelihatan cukup bersedia untuk terlibat sama sebelum ini apabila telah mengumumkan kerjasama bersama dengan gergasi telekomunikasi China, Huawei untuk mengambil bahagian di dalam pembangunan sistem 5G.

Melalui pendekatan yang digunapakai ketika ini, anak syarikat kerajaan tersebut bukan sahaja terpaksa membiayai RM11 bilion melalui bon dan sukuk bagi melaksanakan projek tersebut, bahkan pengguna akhir juga tidak mempunyai insentif untuk menukar operator telekomunikasi jika berlaku sebarang kelemahan kerana sistem rangkaian 5G hanya dibangunkan oleh satu pihak sahaja.

Ikuti Ekonomi Rakyat di Telegram


Kerajaan Suntik RM5 Bilion Hadapi PKP3.0

Share it
Pentadbiran Muhyiddin Yassin mengumumkan pakej rangsangan ekonomi PEMERKASA+ bagi mengharungi Perintah Kawalan Pergerakan 3.0 yang bermula 1 Jun 2021. Sejumlah RM5 bilion diperuntukkan bagi melaksanakan beberapa inisiatif kerajaan bagi meringankan beban rakyat.

Kerajaan turut memberi tambahan Bantuan Prihatin Rakyat ( BPR ) sebanyak RM500 kepada isi rumah berpendapatan bawah RM2,500 sebulan. Manakala bagi isi rumah berpendapatan diantara RM2,500 sehingga RM5,000, bantuan tambahan RM300 akan diberikan pada Jun nanti.

Individu bujang pula menerima tambahan RM100 seorang.

Kerajaan juga bersetuju memperuntukkan tambahan RM1 bilion bagi meningkatkan kapasiti dan mengukuhkan sektor kesihatan negara. Sejumlah 14,000 kakitangan kontrak kesihatan akan dilanjutkan kontrak sehingga tahun 2022 manakala 500 petugas kesihatan yang bersara wajib juga bakal dilanjutkan kontrak.

2.5 juta pekerja turut bakal menikmati pelanjutan subsidi upah selama satu bulan dengan anggaran kos sebanyak RM1.5 bilion ditanggung kerajaan. Manakala bagi pemilik perniagaan mikro, tambahan RM500 bakal diberikan melalui Geran Khas Prihatin yang dibayar pada Jun dan Julai.

Perdana Menteri menegaskan bahawa penutupan sektor-sektor ekonomi bakal memberi kesan yang besar terhadap ekonomi negara dan kehidupan rakyat. Beliau menyeru kesemua pihak bekerjasama untuk memutuskan rantaian jangkitan Covid-19 ini.

Keseluruhan pakej rangsangan ekonomi PEMERKASA+ ini dianggarkan bernilai RM40 bilion dengan hanya hanya RM5 bilion suntikan fiskal daripada kerajaan.

Ikuti Ekonomi Rakyat di Telegram


Kereta Elektrik – Mesra Alam Sekitar dan Mesra Orang Kaya

Share it
Sejak akhir ini, kenderaan elektrik (EV) semakin mendapat tempat dalam kalangan pembeli kereta di seluruh dunia. Kemunculan jenama-jenama pengeluar EV seperti Tesla dan BYD memberikan pelbagai pilihan alternatif, selain daripada kenderaan konvensional yang menggunakan bahan api tidak boleh diperbaharui seperti diesel dan petrol.

Baru-baru ini di China, BYD muncul selaku jenama kereta paling laris, apabila lebih 440,000 unit kereta berjaya dijual sepanjang suku pertama 2023, mengatasi Volkswagen yang memegang takhta jenama kereta EV terlaris sejak tahun 2008.

EV Terus Mendapat Sambutan Hangat dalam Kalangan Rakyat Malaysia

Trend yang lebih kurang sama dapat dilihat di Malaysia. Penjualan EV semakin rancak, terutamanya sejak pandemik COVID-19 semakin reda. Ketika ini, terdapat lebih 10,000 EV yang berdaftar di bawah Jabatan Pengangkutan Jalan (JPJ), menurut kenyataan Ketua Pengarah JPJ Dato’ Zailani Hashim ketika majlis pelancaran model EV Atto 3 keluaran BYD sekitar hujung tahun lepas.

Sebagai perbandingan, sebanyak 2,631 unit EV berjaya dijual di Malaysia sepanjang tahun 2022, angka tersebut adalah 860% lebih tinggi berbanding hanya 274 unit EV yang dijual pada tahun sebelumnya. Menurut Fitch Solutions, jualan EV dianggarkan terus meningkat di Malaysia, dengan jangkaan jualan sebanyak 4,449 unit bagi tahun 2023.

EV sering disebut-sebut sebagai pilihan yang lebih selamat serta mesra alam sekitar. Hal ini kerana berbanding kereta yang menggunakan petrol atau diesel, EV dikatakan mengeluarkan gas rumah hijau yang lebih rendah. Ketiadaan ekzos pada model-model kereta EV juga menyebabkan EV langsung tidak membebaskan karbon dioksida ketika pemanduan.

Strategi Kerajaan dalam mengurangkan pelepasan Gas Rumah Hijau

Disebabkan ini, Kerajaan Malaysia begitu bersungguh-sungguh dalam menggiatkan agenda bagi menggalakkan pembelian EV di negara ini demi mencapai matlamat kelestarian alam, selaras dengan Matlamat Pembangunan Mampan (SDG) yang digariskan oleh Pertubuhan Bangsa-Bangsa Bersatu (PBB). Malaysia meletakkan sasaran untuk mempunyai sekurang-kurangnya 15% jumlah keseluruhan industri (TIV) terdiri daripada kereta EV dan hybrid menjelang tahun 2030, menurut Pelan Pembangunan Mobiliti Rendah Karbon 2021-2030.

Antara faktor utama yang menarik minat pembelian EV di Malaysia ialah pemberian insentif-insentif yang diberikan oleh Kerajaan. Sebagai contoh, pembeli EV dikecualikan daripada menanggung kos  duti import, duti eksais dan cukai jualan bermula 1 Januari 2022 hingga 31 Disember 2025. Pelepasan cukai pendapatan individu sehingga RM2,500 juga turut ditawarkan ke atas kos pembelian, dan pemasangan; sewaan dan sewa beli kemudahan serta bayaran yuran langganan kemudahan pengecasan EV.

Kerajaan juga berbelanja besar bagi menyediakan fasiliti serta kemudahan pengecasan EV demi memastikan pemanduan yang lebih terjamin. Sebanyak 10,000 stesen pengecasan EV akan dibina menjelang tahun 2025.

Antara pelopor dalam pemasangan stesen pengecasan di Malaysia ialah Gentari, sebuah anak syarikat PETRONAS. Stesen pengecasan pantas EV berkuasa 350kW yang pertama di Asia Tenggara dipasang oleh Gentari di Petaling Jaya, Selangor sekitar November tahun lepas. Selain Gentari, TNB turut memainkan peranan aktif dalam membantu Kerajaan merealisasikan hasrat pemasangan sebanyak 10,000 stesen pengecasan EV menjelang tahun 2025. Baru-baru ini, TNB umumkan mereka akan memperuntukkan dana RM90 juta bagi membina lebih banyak stesen pengecasan EV di seluruh negara dalam tempoh dua tahun ini.

Apa yang menarik, TNB turut menyediakan program latihan dan peningkatan kemahiran
(upskilling and reskilling)
 bagi mewujudkan tenaga kerja mahir yang boleh memenuhi kekosongan jawatan yang diperlukan dalam melengkapkan rantaian ekosistem EV di negara ini.

EV Mesra Alam Sekitar, Namun Adakah EV Mesra Ekonomi?

Meskipun tidak dinafikan EV lebih mesra alam sekitar, serta berpotensi mengurangkan kebergantungan terhadap sumber tenaga tidak boleh diperbaharui seperti petrol dan diesel, persoalan yang turut sama penting diperbincangkan juga ialah samada EV mesra ekonomi? Adakah kos serta pemberian pelbagai insentif oleh Kerajaan ini benar-benar berbaloi?

Hal ini kerana sekiranya diteliti dengan lebih mendalam, kebanyakan model kereta EV ini didatangkan dengan harga yang agak mahal. Tinjauan di laman sesawang Carlist mendapati Tesla Model 3 SR+, yang merupakan paling murah antara kesemua model EV keluaran Tesla, disenaraikan pada harga sekurang-kurangnya RM218,000 bagi model baharu. Manakala, bagi model Atto 3 (versi jarak standard) keluaran BYD, harga yang ditawarkan bermula RM149,800, berdasarkan harga yang diumumkan semasa majlis pelancaran tahun lalu.

Secara logiknya, hanya golongan berpendapatan tinggi sahaja yang layak dan mampu membeli EV di negara ini. Maka, pemberian insentif-insentif seperti pengecualian dan pelepasan cukai harus diteliti samada benar-benar relevan kerana banyak memanfaatkan golongan berpendapatan tinggi di negara ini.

Jika pemandu Myvi perlu membayar RM70 setiap tahun untuk pembaharuan cukai jalan. Mengapa pemilik EV yang rata-ratanya berpendapatan tinggi tidak perlu membayar sesen pun untuk memperbaharui cukai jalan kenderaan elektrik mereka?

EV mendapat insentif pengecualian cukai jalan sehingga tahun 31 Disember 2025

Dalam masa yang sama, meskipun EV dikatakan lebih mesra alam sekitar, penggunaan EV di atas jalan raya adalah sama sahaja kesannya dengan kenderaaan-kenderaan lain daripada aspek kesesakan trafik, terutamanya di kawasan-kawasan yang padat dengan kenderaan seperti di Lembah Klang. Agenda galakan pembelian EV ini juga seakan-akan bercanggah dengan hasrat Kerajaan untuk menyelesaikan isu kesesakan trafik serta menggalakkan penggunaan pengangkutan awam di negara ini.

Hujah utama yang sering dilontarkan oleh mereka yang menyokong penggunaan EV ialah kerana EV menggunakan elektrik sebagai bahan bakar utama kenderaan tersebut. Menurut mereka, EV lebih mesra alam sekitar berbanding kereta yang menggunakan petrol dan diesel.

Hujah ini mungkin benar di negara-negara maju yang menggunakan tenaga boleh diperbaharui seperti tenaga angin, air dan solar untuk menghasilkan elektrik. Di Jerman misalnya, tenaga boleh diperbaharui menghasilkan sejumlah 254 billion kwH atau 44% daripada elektrik di negara itu pada tahun 2022, menurut data Pejabat Statistik Persekutuan Jerman.

Namun begitu, sumber penjanaan elektrik di Malaysia pada ketika ini tidaklah semampan di negara-negara maju tersebut. Hal ini kerana di Malaysia, penjanaan elektrik sebahagian besarnya dihasilkan menggunakan sumber tenaga tidak boleh diperbaharui.

Menurut data daripada akhbar Jabatan Perangkaan Malaysia (DOSM) Siri 10, daripada keseluruhan 156.7 billion kwH tenaga elektrik yang dijana pada tahun 2016, 46.0% dihasilkan daripada arang dan 39.7% daripada gas asli. Hanya 13.2% menggunakan kuasa hidro, serta lebih kurang 0.4% sahaja menggunakan tenaga boleh diperbaharui.

Melihatkan kepada
pros
dan juga
cons
penggunaan EV di Malaysia, adalah wajar supaya polisi menggalakkan pembelian EV ini disemak secara lebih menyeluruh. Hal ini kerana meskipun kemampanan alam sekitar itu penting untuk diketengahkan, kemampanan ekonomi, terutamanya dari sudut perbelanjaan wang Kerajaan terhadap insentif-insentif yang pro-golongan kaya seperti ini juga sama penting untuk dibincangkan.

Lebih-lebih lagi, Kerajaan menyasarkan untuk mengurangkan nisbah defisit fiskal kepada GDP sebanyak 3.2% menjelang 2025. Sasaran ini mungkin gagal dicapai sekiranya Kerajaan tidak berhati-hati dalam merangka strategi serta polisi-polisi yang menelan belanja besar, serta dalam masa yang sama melepaskan peluang untuk mengutip cukai dari golongan berpendapatan tinggi di negara ini.

Pemberian pelepasan serta pengecualian cukai kepada golongan kaya ini juga mungkin bertentangan dengan prinsip Perdana Menteri Datuk Seri Anwar Ibrahim yang sejak sekian lama mendesak Kerajaan supaya tidak memberi muka dalam soal kutipan cukai terhadap golongan kaya di negara ini.

Ikuti Ekonomi Rakyat di Telegram


Keuntungan PETRONAS Susut 27% kepada RM40.5 Bilion

Share it

Syarikat petroleum negara, PETRONAS mencatatkan keuntungan selepas cukai sebanyak RM40.5 bilion pada tahun 2019. Keuntungan ini 27% lebih rendah berbanding keuntungan PETRONAS yang direkodkan pada tahun 2018 berjumlah RM55.3 bilion. Hasil PETRONAS juga turun 4% dari RM251 bilion kepada RM240.3 bilion pada tahun lepas.

Penyusutan keuntungan PETRONAS ini berpunca kepada kejatuhan hasil dan juga rosot nilai terhadap aset PETRONAS yang berjumlah RM7.3 bilion.

Aset keseluruhan PETRONAS turut susut dari RM636.3 bilion pada 2018 kepada RM622.4 bilion pada tahun lalu.

PETRONAS melalui kenyataan media menyatakan bahawa prospek industri minyak dan gas dijangka suram akibat ketidaktentuan politik, perang dagang yang berpanjangan dan ganguan permintaan disebabkan oleh penyebaran Coronavirus-19.

Lembaga Pengarah juga menjangkakan prestasi keuntungan PETRONAS untuk tahun 2020 akan terjejas disebabkan oleh faktor-faktor tersebut.

Prestasi PETRONAS yang terjejas pada tahun lalu ini memberikan tekanan buat kerajaan Malaysia. Hal ini kerana pada tahun lalu sumbangan PETRONAS terhadap kantung kerajaan berjumlah 30.7% dari keseluruhan pendapatan kerajaan.

Tahun ini, hasil berkaitan petroleum dijangka menyumbangkan RM50.5 bilion dari pendapatan kerajaan dimana PETRONAS diunjurkan akan memberi dividen sebanyak RM24 bilion berdasarkan laporan dari Kementerian Kewangan.

Sila ikuti akaun kami di Facebook dan Twitter

Ikuti Ekonomi Rakyat di Telegram